title: Totaalikieltäytyminen Suomessa

text: Tunnettuja totaalikieltäytyjiä ovat olleet muun muassa rap-muusikot Iso H ja Solonen sekä jyväskyläläinen aseistakieltäytyjä Jussi Hermaja. Suomen ensimmäinen totaalikieltäytyjä oli Tauno Tapanainen, joka vuoden 1931 asevelvollisuuslain voimaantultua kieltäytyi kaikesta palvelusta ainoana tuolloin vankilassa olleena aseistakieltäytyjänä.


title: Totaalikieltäytyminen Suomessa

text: Aiemman siviilipalveluslain ollessa voimassa Amnesty International piti vuodesta 1999 lähtien suomalaisia siviilipalveluksesta kieltäytyneitä totaalikieltäytyjiä mielipidevankeina ja vaati heidän vapauttamistaan. Järjestö pitää myös uutta, vuonna 2008 voimaan tullutta siviilipalveluslakia rangaistuksenluontoisena ja syrjivänä, ja siten siviilipalveluksesta kieltäytyviä mielipidevankeina.


title: Totaalikieltäytyminen Suomessa

text: Euroopan neuvoston ihmisoikeusvaltuutettu antoi huomautuksen seurantaraportissaan maaliskuussa 2006 arvostellen Suomen aseistakieltäytymislainsäädäntöä. Hän kiinnitti myös huomiota seikkaan, että edellisen raportin (syyskuu 2001) jälkeen edistystä ei ole tapahtunut.


title: Fathia Nkrumah

text: Fathia Nkrumah (aiemmin Fathia Rizk, ; 22. helmikuuta 1932 Kairo – 31. toukokuuta 2007 Kairo) oli Ghanan ensimmäisen presidentin Kwame Nkrumahin egyptiläinen vaimo.


title: Fathia Nkrumah

text: Fathia Rizk syntyi ja kasvoi Zeitounissa Kairossa koptilaisessa perheessä. Hän oli varhain kuolleen virkamiesisän kolmas tytär ja hänen äitinsä joutuikin kasvattamaan hänet pääosin yksin.


title: Fathia Nkrumah

text: Suoritettuaan toisen asteen tutkintonsa, Fathia työskenteli opettajana Notre Dame des Apôtres:issa. Koska opettaminen ei kiinnostanut häntä, hän meni pankkiin töihin. Tässä vaiheessa Kwame Nkrumah pyysi häntä vaimokseen. Fathian äiti oli haluton näkemään jo toisen lapsistaan naivan ulkomaalaisen ja lähtevän maasta, kuten Fathian veli oli lähtenyt Egyptistä englantilaisen vaimonsa kanssa. Fathia selitti että Nkrumah oli anti-kolonialistinen sankari, kuten Gamal Abdel Nasser, mutta hänen äitinsä kieltäytyi puhumasta hänelle ja siunaamasta heidän liittoaan. Nkrumah avioitui Fathian kanssa samana iltana kun tämä saapui Ghanaan: uudenvuodenaattona 1957–1958.


title: Fathia Nkrumah

text: Fathia Nkrumah oli nuori vaimo ja kolmen hyvin nuoren lapsen äiti kun hänen miehensä kukistettiin Ghanan ensimmäisessä onnistuneessa sotilasvallankaappauksessa 24. helmikuuta 1966. Hänen täytyi lähteä lapsineen Kairoon, Egyptiin miehensä jouduttua maanpakoon.


title: Fathia Nkrumah

text: Fathia kuoli 31. toukokuuta 2007 Badrawyn sairaalassa Kairossa sairausjakson jälkeen.


title: Fathia Nkrumah

text: Hänen muistomessunsa pidettiin ortodoksisessa katedraalissa Kairossa koptikirkon paavi Shenouda III:n johtamana perjantaina 1. kesäkuuta 2007 ja hänet haudattiin miehensä viereen Ghanaan Ghanan presidentti John Kufuorin toiveesta.


title: Ramazan Şahin

text: Ramazan Şahin (s. 8. heinäkuuta 1983 Mahatškala, Dagestanin ASNT, Neuvostoliitto) on turkkilainen vapaapainija, olympiavoittaja sekä maailman- ja euroopanmestari


title: Ramazan Şahin

text: Şahin on kansallisuudeltaan tšetšeeni, alkuperäiseltä sukunimeltään "Ibraihanov". Hän muutti Turkkiin vuonna 2005 valmentajansa ja setänsä İshak İrbayhanovin, joka toimii Turkin maajoukkueessa valmtenajana, avustuksella, ja sai maan urheiluministeriön ansiosta kansalaisuuden hyvin pian.


title: Ramazan Şahin

text: Ensimmäisissä aikuisten arvokilpailuissaan 2007 EM-kisoissa hän sijoittui pronssille, mutta voitti myöhemmin samana vuonna kultamitalin Bakun MM-kisoissa. Şahin voitti kultaa myös seuraavana vuonna Tampereen EM-kisoissa ja kesällä Pekingin olympialaisissa, missä hän voitti hyvin tasaisessa loppuottelussa Ukrainan Andri Stadnikin tasapistein.


title: James Yun

text: James Carson Yun (s. 13. maaliskuuta 1981) on WWE:ssä esiintyvä yhdysvaltalainen showpainija. Hän painii tällä hetkellä WWE:n SmackDown!-ohjelmassa. Wang Yang on paininut ennemminkin WWE:ssä nimellä "Akio" vuosina 2003 ja 2004.


title: James Yun

text: Tammikuussa Jimmy Wang Yang ja Shannon Moore voittivat The Mizin ja John Morrison Kuuden Henkilön Tag Team-ottelussa, jossa olivat mukana myös Kelly Kelly ja Layla. Viikkoa myöhemmin Yang ja Moore saivat mestaruusottelun Miziä ja Morrisonia vastaan, jonka he kuitenkin hävisivät.


title: James Yun

text: Heinäkuussa 2008, Yun hyllytettiin WWE:stä 30 päivän ajaksi. Hän palasi heinäkuussa häviten The Brian Kendrickille.


title: James Yun

text: Yun syntyi Californiassa ja hänellä on korealainen isä ja valkoihoinen äiti. Hänellä on veli nimeltä Jonathan, joka on breakstyle-tanssin ammattilainen. Hänellä on ainakin yksi lapsi ja hän omistaa Pro Training LLC-nimisen showpainikoulun, joka sijaitsee Ohiossa.


title: James Yun

text:
Yunilla oli pieni rooli poliisina elokuvassa Royal Kill.
SmackDown's Resident Redneck


title: James Yun

text: David Church - "Gonna Punch Someone Tonight"


title: Henry Cejudo

text: Henry Cejudo (s. 9. helmikuuta 1987 Los Angeles, Kalifornia) on yhdysvaltalainen vapaapainin olympiavoittaja ja vapaaottelija.


title: Henry Cejudo

text: Laittomien meksikolaissiirtolaisten poika, 55 kilogramman painoluokassa painiva Cejudo voitti olympiakultaa Pekingissä 2008, missä hän voitti loppuottelussa japanilaisen Tomohiro Matsunagan. Vuonna 2007 hän voitti kultamitalin Pan-Amerikan kisoissa. Pan-Amerikan mestaruuden sekä Yhdysvaltain mestaruuden Cejudo on voittanut vuosina 2006 ja 2007. Lukioaikoinaan hän voitti neljä osavaltiomestaruutta.


title: Henry Cejudo

text: Cejudo asuu Colorado Springsissä ja edustaa "Sunkist Kids" -seuraa. Hänen valmentajanaan toimii Terry Brands.


title: Dan Ewing

text: Daniel "Dan" Ewing (s. 3. kesäkuuta 1985 Manly, Uusi Etelä-Wales, Australia) on australialainen näyttelijä, joka tunnetaan roolistaan Dillionina, Mustana Rangerina televisiosarjassa "".


title: Dan Ewing

text: Ewing syntyi Manlyssa ja kasvoi Forestvillessa, Australiassa. Hän on perheensä vanhin neljästä sisaruksista. Ewing opiskeli Marist College North Shoressa, jonka aikana hän esiintyi musikaalisissa näytelmissä. Ewing edusti myös kouluaan urheilussa, kuten koripallossa, jalkapallossa, rugbyssa, yleisurheilussa, uinnissa ja lentopallossa. Jalkapalloa hän on harrastanut 6-vuotiaasta asti pelatessaan Forest Killarneyn junioriseurassa. Näyttelemistä Ewing opiskeli muun muassa Kensingtonissa National Institute of Dramatic Artissa, sekä John Gibsonin opissa.


title: Dan Ewing

text: Näyttelemisen pariin Ewing päätyi serkkunsa kautta, pelatessaan samaan aikaan koripalloa. Hänen serkkunsa teki näyttelemistä lisätyönä ja Ewing lähti mielenkiinnosta mukaan. Hän kokeili näyttelemistä aikaisemmin high schoolissa, mutta varsinaisesti päätyi ammatikseen näyttelijäksi serkkunsa kautta, kun lisätöiden myötä Ewingille tarjoutui lukuisia mainosrooleja. Sittemmin hän pääsi television pariin tehden aluksi cameorooleja elokuviin Dead Meat ja Superman Returns. Vuosina 2007–2008 Ewing sai ensimmäisen vierailevan roolin australialaisessa televisiosarjassa "Home and Away". Ensimmäisen pääroolin hän sai vuonna 2009 televisiosarjasta "", jossa Ewing näyttelee Mustaa Rangeria, Dillionia.


title: Prohladnyi

text: Prohladnyi () on kaupunki Kabardi-Balkariassa Venäjällä. Se sijaitsee Kaukasusvuorten juurella Terekiin laskevan Malkajoen rannalla 56 kilometriä Naltšikista koilliseen. Kaupunki on Prohladnyin piirin keskus, mutta ei itse kuulu sen yhteyteen, vaan muodostaa erillisen kaupunkipiirikunnan. Siellä haarautuvat Mineralnyje Vodyyn, Mozdokiin ja Groznyiin johtavat rautatiet (Prohladnyin asema). Asukkaita oli 59 601 henkeä (vuonna 2010).


title: Prohladnyi

text: Paikkakunta on saanut alkunsa 1700-luvulla syntyneestä Prohladnoin kasakkakylästä. 1860-luvulla sen kautta rakennettiin Donin Rostovin ja Vladikavkazin välinen rautatie. Vuonna 1937 Prohladnyi sai kaupungin aseman. Nykyään se on Kabardi-Balkarian toiseksi suurin kaupunki ja huomattava teollisuuskeskus. Tärkeimmät teollisuudenalat ovat koneenrakennus ja metallinjalostus.


title: Not 4 Sale

text: Not 4 Sale on kanadalaisen rap -artisti Kardinal Offishallin neljäs studioalbumi, joka julkaistiin 9. syyskuuta 2008.


title: Not 4 Sale

text: 2. heinäkuuta 2007 julkaistiin albumin ensimmäinen single "Graveyard Shift" (feat. Akon). Pian kuitenkin päätettiin, että single ei tule kyseiselle albumille ja se leikattiin kappalelistalta.


title: Not 4 Sale

text: Albumin enimmäinen virallinen single "Dangerous" (feat. Akon) julkaistiin 18. maaliskuuta 2008. Singlestä tuli Kardinal Offishallin menestynein kappale koskaan. Se sijoittui "Billboard Hot 100" -listan 5 sijalle ja "Canadian Hot 100" -listan sjalle 2. Kappale tuli tunnetuksi myös Suomessa ja se sai runsaasti soittokertoja. Se sijoittui myös sijalle 8 Suomen virallisella latauslistalla.


title: Not 4 Sale

text: Kesäkuussa 2008 julkaistiin "Limited Time Only" -mixtape, joka sisälsi kuusi kappaletta kyseiseltä albumilta. Mixtape sisälsi muun muassa kappaleen "Burnt" (feat. Lindo P), josta tuli myöhemmin single. "Burnt" sekä "Set It Off" (feat. Clipse), julkaistiin 15. heinäkuuta iTunesissa. myös "Set It Offista" tuli single.


title: Not 4 Sale

text: Neljäs single "Numba 1 (Tide Is High)" kuultiin radiossa syyskuussa 2008 ja se julkaistiin digitaalisesti 14. lokakuuta. Kappaleen albumi versiolla kappaleella vierailee Rihanna, mutta on myös versioita, joilla vierailee Keri Hilson ja Nicole Scherzinger. Kappale sisältää samplen The Paragonsin kappaleesta "The Tide Is High".


title: Varusmiespalvelus Suomessa

text: Varusmiespalvelus on osa Suomen asevelvollisuutta. Varusmiespalveluksen ovat velvoitettuja suorittamaan kaikki asevelvolliset miehet, joilla ei ole vakaumukseen perustuvia syitä, jotka estävät varusmiespalveluksen suorittamisen ja jotka ovat terveydentilaltaan palveluskelpoisia. Naiset eivät voi suorittaa varusmiespalvelua, mutta voivat hakea varusmiespalvelusta vastaavaan vapaaehtoiseen asepalvelukseen. Tämä on ollut mahdollista vuodesta 1995.


title: Varusmiespalvelus Suomessa

text: Suomen puolustusvoimien kaikille kuluvan vuoden aikana 18 vuotta täyttäville asevelvollisille miehille järjestämissä kutsunnoissa määritetään asevelvollisen palveluspaikka ja palveluksen aloittaminen sekä tiedotetaan puolustusvoimista ja varusmiespalveluksesta tuleville alokkaille. Kutsunnoissa selvitetään asevelvollisen palveluskelpoisuus sekä omat toivomukset ja halukkuudet.


title: Varusmiespalvelus Suomessa

text: Aseellinen varusmiespalvelus on 165, 255 tai 347 vuorokauden mittainen. Kaikki käyvät kuitenkin aluksi 8-viikkoisen peruskoulutuskauden (P-kausi). Sen aikana valitaan johtajakoulutukseen lähtijät ja miehistötehtäviin sijoitettavat. Valintoihin vaikuttavat esimiesten ja palvelustovereiden arviot, peruskoulutuskaudella suoritettavat soveltuvuuskokeet, lihas- ja kuntotestit sekä menestys sotilaan perustutkinnossa.


title: Varusmiespalvelus Suomessa

text: Miehistötehtäviin koulutettavat palvelevat tavallisesti 165 vuorokautta. P-kauden jälkeen tämä palvelus jakautuu 9-viikkoiseen miehistön erikoiskoulutuskauteen ja sitä seuraavaan seitsemän viikon mittaiseen miehistön joukkokoulutuskauteen.


title: Varusmiespalvelus Suomessa

text: Miehistön erityistaitoja ja ammattimaista osaamista vaativat tehtävät edellyttävät 255 vuorokautta palvelusta; tämä tulee P-kautta seuraavasta noin 34 viikon jaksosta.


title: Varusmiespalvelus Suomessa

text: Miehistön vaativimpiin tehtäviin kouluttaudutaan 347 vuorokauden palveluksella. P-kauden jälkeen nämä erikoiskoulutettavat palvelevat noin 44 viikkoa.


title: Varusmiespalvelus Suomessa

text: Varusmiesjohtajat suuntaavat peruskoulutuskauden jälkeen seitsenviikkoiselle aliupseerikurssi I:lle. Sen käyneet jatkavat joko aliupseerikurssi II:lle (9 viikkoa) ja sen jälkeiselle johtajakaudelle (28 viikkoa) tai 14 viikkoa kestävälle reserviupseerikurssille, jonka jälkeen koittaa 23 viikon johtajakausi.


title: Varusmiespalvelus Suomessa

text: RUK-valintoihin vaikuttavat samat seikat kuin P-kauden jälkeisessä johtajakoulutusseulonnassa. Lisäksi painotetaan menestymistä johtajantehtäväradalla ja aselajikokeissa.


title: Varusmiespalvelus Suomessa

text: Varusmiespalveluksen voi suorittaa Suomen puolustusvoimien tai Rajavartiolaitoksen joukko-osastoissa. Yleisenä periaatteena on sijoittaa asevelvollinen palvelukseen kotipaikkansa lähellä sijaitseviin joukko-osastoihin.


title: Varusmiespalvelus Suomessa

text: Varusmies ei voi lain mukaan valita palvelusaikaansa. Hänen mielipidettään kuitenkin kuullaan ennen erikois- tai johtajakoulutukseen määräämistä, mutta joukko-osaston komentajan vallassa on, ketkä varusmiehet määrätään palvelemaan 12 tai 9 kuukautta. On kuitenkin mahdollista hakea vapaaehtoisena eräisiin yksiköihin, joiden palvelusaika on yleensä 12 kuukautta. Tällaisia ovat Laskuvarjojääkärikomppania, erikoisrajajääkärikomppania, ilmavoimien koulut, kansainvälinen valmiusjoukko ja merivoimien sukeltajakurssi.


title: Varusmiespalvelus Suomessa

text: Henkilöt, joilla on siviilissä hankittu erikoiskoulutus, määrätään mahdollisuuksien mukaan palvelemaan oman erikoisalansa tehtävissä. Tyypillisimmin tällaisia tehtäviä saavat lääkärit, jotka palvelevat joko varusmieslääkäreinä tai koulutetaan lääkintäreserviupseereiksi, ja teologit, jotka palvelevat usein varusmiespappeina. Myös asesepiksi ja elektroniikka-aliupseereiksi pyritään kouluttamaan näiden tai lähialojen ammattihenkilöstöä. Kuljetusalan ammattilaiseksi aikovat voivat suorittaa puolustusvoimissa C- ja CE-luokan ajokortit. Osa CE-kuljettajista saa edelleen ADR-kappaletavara- ja -säiliöluvat. Sotilaspoliisina, keittäjänä tai soittokunnassa voi niissäkin toteuttaa siviiliosaamistaan. Graafisen alan osaajien ja viestinnän taitajienkin ammattitaidolle on kysyntää.


title: Varusmiespalvelus Suomessa

text: Asevelvollisuuden voi suorittaa keskimääräistä vaikeamman kautta vaikkapa sotilassoittajana, laskuvarjojääkärinä, taistelusukeltajana, tai Suomen Kansainvälisen Valmiusjoukon taistelijana. Lisäksi on mahdollista hakeutua LentoRuk kurssille lentäjäoppilaaksi. Kurssin testit ovat viisivaiheiset ja käydään kevään aikana. Hyvä näkö, lahjakkuus ja fyysinen kunto ovat erityisvaatimuksia lentäjän koulutukselle. Koulutukset on esitelty Puolustusvoimien Varusmiehelle-sivuilla.


title: Varusmiespalvelus Suomessa

text: Vuonna 2007 Suomessa alkoi ruskeiden barettien eli erikoisrajajääkärien koulutus. Ruskeat baretit ovat Rajavartiolaitoksen erikoisjoukko, joka perustettiin, koska Rajavartiolaitoksen reserviä haluttiin pienentää tinkimättä suorituskyvystä. Erikoisrajajääkärit valitaan pääsykokeilla, jotka ovat lähes yhtäläiset Utin jääkärirykmentissä koulutettavien laskuvarjojääkärien valintakokeisiin.


title: Varusmiespalvelus Suomessa

text: Näihin joukkoihin haetaan aina erikseen ja liikkeellä on syytä olla hyvissä ajoin. Kyvykkyyttä testataan pääsykokeilla ja haastatteluilla. Ominaista on erityistaitojen edellyttäminen ja kovan kunnon, niin henkisen kuin fyysisen, vaatiminen.


title: Varusmiespalvelus Suomessa

text: Alokasaikana alokkaiden henkisiä ja fyysisiä ominaisuuksia testataan eri tavoin. Kahdessa peruskokeessa kartoitetaan alokkaan soveltuvuutta aliupseeri- tai reserviupseerikoulutukseen.


title: Varusmiespalvelus Suomessa

text: P1a eli P-koe numero yksi on eräänlainen älykkyystesti. Siinä täydennetään kuvioita, tehdään yhteen-, vähennys- ja kertolaskuja sekä täydennetään sana-assosiaatio-osia. Kokeesta voi saada yhdeksän pistettä. Aliupseerikouluun vaaditaan neljän ja reserviupseerikouluun viiden pisteen rajan saavuttamista.


title: Varusmiespalvelus Suomessa

text: P2b-koe mittaa johtajataitoja. Persoonallisuustesti koostuu joukosta osin huvittaviakin kysymyksiä. Kokeesta voi saada enintään kuusi pistettä. Aliupseerikouluun edellytetään vähintään kahta ja reserviupseerikouluun kolmea pistettä.


title: Varusmiespalvelus Suomessa

text: Palveluksen ajalta maksetaan päivärahaa. Varusmiehen päiväraha on palvelusajan mukaan vuoden 2015 alusta (1–6 kk) 5,10 euroa, (7–9 kk) 8,50 euroa ja (10–12 kk) 11,90 euroa. Päivärahat maksetaan yleensä pankkitilille kahden viikon välein.


title: Varusmiespalvelus Suomessa

text: Varusmieskoulutuksen tuloksia arvioidaan jokaisella koulutuskaudella. Sotilaan tiedot, taidot ja valmiudet arvioidaan peruskoulutuskauden jälkeen taistelijan tutkinnolla. Jokainen sotilas saa arvion ja palautteen osaamisestaan. Taistelijan tutkintoon kuuluvat myös ampumataitotesti, lihaskuntotesti ja 12 minuutin juoksutesti. Tuloksia käytetään yhtenä perusteena seuraavan saapumiserän peruskoulutuskauden kehittämiseen.


title: Varusmiespalvelus Suomessa

text: Vastaavasti erikoiskoulutuskauden lopulla taistelijat suorittavat koulutushaaratutkinnon, jossa osoitetaan taistelijan oman aselajin ja koulutushaaran tiedot, taidot ja valmiudet.


title: Varusmiespalvelus Suomessa

text: Aliupseerikurssilla ja reserviupseerikurssilla tiedot ja taidot osoitetaan tenteillä ja käytännön osaaminen johtajasuorituksilla ja muilla käytännön näytöillä.


title: Varusmiespalvelus Suomessa

text: Varusmiesjohtajat arvioivat itse ja saavat kouluttajaltaan palautteen keskeisistä johtaja- ja kouluttajasuorituksistaan. Lisäksi varusmiesjohtajat tekevät arvioin johtamiskäyttäytymisestään, itsearvioinnin sekä alaistensa, vertaistensa ja esimiehensä tekemänarvioinnin perusteella.


title: Varusmiespalvelus Suomessa

text: Tuotettujen joukkojen koulutustaso mitataan ja arvioidaan yleensä noin viikon kestävässä sotaharjoituksessa, jossa joukon suoritusta verrataan sen suorituskykyvaatimuksiin.


title: Varusmiespalvelus Suomessa

text: Varusmiespalveluksen lopulla tehdään kaikille varusmiehille nimetön kysely, jossa he arvioivat kokonaisuudessa saamaansa koulutusta ja tukipalveluja sekä varusmiesjohtajien ja palkatun henkilökunnan toimintaa. Tulokset käsitellään ensin perusyksiköissä varusmiesten kanssa kehittämistarpeiden ja erityisesti kehittämisesitysten tunnistamiseksi.


title: Varusmiespalvelus Suomessa

text: Perusyksikön henkilökunta analysoi tulokset tarkemmin ja päällikkö päättää parantamiskohteet ja -toimenpiteet sekä tekee tarvittavat tukiesitykset joukkoyksikön komentajalle.


title: Varusmiespalvelus Suomessa

text: Sekä koulutustuloksia että varusmiesten loppukyselyn tuloksia ja niiden perusteella tehtyjä toimenpiteitä arvioidaan joukko-osastoissa, puolustushaaraesikunnissa ja pääesikunnassa koulutuksen kehittämiseksi.


title: Varusmiespalvelus Suomessa

text: Tulokset ovat myös yksi mittari palkatun henkilökunnan suoritusarvioinnissa ja yksi peruste henkilökohtaisen palkanosan määräytymiseen.


title: Varusmiespalvelus Suomessa

text: Puolustusvoimien koulutuskulttuurin kehittymistä seurataan ja arvioidaan varusmiesten loppukyselyjen, reserviläiskyselyjen ja kouluttajakyselyjen avulla. Muutokset ja kehitystrendit yhdessä tutkimustiedon kanssa antavat perusteita tavoitteiden ja menetelmien tarkistamiseen sekä voimavarojen kohdentamiseen.


title: Varusmiespalvelus Suomessa

text: Varusmieskoulutuksen sisältöä kehitetään Maanpuolustuskorkeakoulun ja puolustushaarakoulujen tutkimuksen sekä muun tutkimuksen perusteella. Alan parhaita käytäntöjä tunnistetaan ja jaetaan joukko-osastojen välillä. Kokemukset kriisinhallinta- ja rauhanturvaoperaatioista kootaan "Lessons Learned" menettelytavan avulla. Uudet menettelytavat testataan kenttäkokeissa ja kokeiluharjoituksissa sekä siirretään käytäntöön ohjesääntöjen, oppaiden ja käsikirjojen sekä opetusmateriaalin avulla.


title: Varusmiespalvelus Suomessa

text: Varusmieskoulutuksen ulkoinen arviointi oli osa Asevelvollisuustyöryhmän, ns. Siilasmaan työryhmän selvitystä. Työryhmä teki 77 suositusta asevelvollisuuden kehittämiseksi.Puolustusvoimat on toteuttanut suosituksista 40 ja 30 se tulee toteuttamaan.


title: Varusmiespalvelus Suomessa

text: Palveluksen päätyttyä todistuksena varusmiespalveluksen suorittamisesta reserviin siirtyvälle annetaan sotilaspassi ja palvelutodistus.


title: Varusmiespalvelus Suomessa

text: Palvelutodistuksessa kuvataan varusmiespalveluksen aikana saatu koulutus ja suoritetut opinnot. Opintoihin voi kuulua muun muassa johtaja- ja kouluttajakoulutus, ensiapukoulutus, lääkintämieskoulutus, sotilaspoliisikoulutus, ajoneuvon kuljettajakoulutus.


title: Varusmiespalvelus Suomessa

text:
Varusmieskoulutukseen sisältyviä opintoja ja koulutusta voidaan hyväksilukea osaamisen tunnustamisen periaatteen mukaisesti eri oppilaitoksissa ja opinnoissa. Keskeisissä koulutuslaeissa määritellään muussa oppilaitoksessa tai muualla
hankitun osaamisen tunnustaminen. Käytännöt vaihtelevat oppilaitosten välillä.


title: Varusmiespalvelus Suomessa

text: Hyvin ja moitteetomasti suoritettu varusmiespalvelus on edellytys upseerinuralle pääsemiseksi. Upseerin perustutkinnot opiskellaan Maanpuolustuskorkeakoulun Kadettikoulussa. Perustutkintoja ovat sotatieteiden kandidaatin tutkinto ja sotatieteiden maisterin tutkinto. Jatkotutkintoja ovat yleisesikuntaupseerin tutkinto ja sotatieteiden tohtorin tutkinto.


title: Varusmiespalvelus Suomessa

text: Johtajakoulutuksen saaneet voivat hakea varusmiespalveluksen jälkeen puolustusvoimien palvelukseen sopimussotilaaksi 6 kuukaudeksi. Sopimussotilaiksi valitaan hakijoista ne, joilla on edellytykset ja halu pyrkiä aliupseeriksi tai upseeriksi. Sopimussotilaat toimivat ammattisotilaiden apuna varusmiesten koulutuksessa ja voivat arvioida omaa soveltuvuuttaan ammattisotilaaksi.


title: Varusmiespalvelus Suomessa

text: Aliupseeriksi ja upseerikoulutukseen voi hakea myös ilman palvelua sopimussotilaana. Aliupseerin koulutuksessa palvelu sopimussotilaana on kuitenkin keskeinen osa ammattiin ja tehtävään perehtymistä.


title: Varusmiespalvelus Suomessa

text: Varusmiespalveluksen jälkeen voi hakeutua rauhanturvaamistehtäviin. Suomen Kansainvälisen Valmiusjoukko -koulutuksen käyminen ei ole välttämätöntä. Rauhanturvaajalta edellytetään hyvää terveyttä ja kuntoa sekä kielitaitoa. Ammattitutkinto ja siviilinkoulutus tukevat hakeutumista kansainvälisen sotilaallisen kriisinhallinnan tehtäviin.


title: Varusmiespalvelus Suomessa

text: Varusmiespalveluksen jälkeen voi hakeutua myös Raja- ja merivartiokouluun rajavartijan peruskurssille ja sitä kautta töihin Rajavartiolaitokseen raja- tai merivartijaksi.


title: Varusmiespalvelus Suomessa

text:
Varusmiespalveluksen jälkeen asevelvollisuus jatkuu reservissä. Reserviläisiä voidaan lain mukaan käskeä kertausharjoituksiin määräajaksi. Reservin kertausharjoitukset perustuvat asevelvollisuuslakiin ja niihin osallistuminen on yhtä pakollista kuin varusmiespalvelukseen.
Kertausharjoitusten enimmäismäärä on säädetty laissa. Asevelvollinen voidaan kutsua kertausharjoituksiin koulutuksensa mukaan seuraavasti:


title: Varusmiespalvelus Suomessa

text: Käytännössä enimmäismäärät tulevat täyteen hyvin harvoilla, sillä Puolustusvoimien budjetti rajoittaa merkittävästi kertausharjoitettavien reserviläisten määriä. Nykyisin suurta osaa reserviläisistä ei kutsuta kertausharjoituksiin lainkaan. Vuoden 2007 asevelvollisuuslain mukaan kertausharjoituksiin voidaan kutsua myös sellaisia reserviläisiä, joiden kertausharjoitusvelvollisuus on täyttynyt, mikäli nämä suostuvat tähän. Tämä johtanee siihen, että tulevaisuudessa yhä harvemmat kutsutaan kertausharjoituksiin, mutta heidät yhä useammin. Pakollisten kertausharjoitusten lisäksi reserviläiset voivat palvella myös vapaaehtoisissa harjoituksissa.


title: Varusmiespalvelus Suomessa

text: Mikäli reserviläisellä on vakavia henkilökohtaisia syitä, jotka tekisivät kertausharjoituspalveluksesta kohtuuttoman hankalaa, aluetoimisto voi hakemuksesta vapauttaa reserviläisen yksittäisestä harjoituksesta. Perusteeksi kelpaa erityisen hankala perhetilanne, opintojen vakava häiriintyminen tai työnantajlle tahi elinkeinolle aiheutuva erityisen suuri haitta. Hakemus ei kuitenkaan anna itsessään oikeutta jäädä pois harjoituksesta, jollei sitä ole ennen harjoituksen alkua hyväksytty. Aluetoimisto voi vapauttaa reserviläisen harjoituksesta myös omasta aloitteestaan, jos tämän palveluskelpoisuus on laskenut tai hän olisi vaaraksi itselleen tahi muille.


title: Varusmiespalvelus Suomessa

text: Reserviläinen, jonka varusmiespalveluksen jälkeen muuttunut vakaumus estää palvelemasta sotilaana, voi kieltäytyä kertausharjoituksista hakemalla täydennyspalvelukseen, jonka kesto on käytännössä viisi vuorokautta. Täydennyspalveluksen suorittanut rinnastuu siviilipalveluksen suorittaneeseen, eli on vapautettu armeijan palveluksesta sekä rauhan että kriisin aikana. Kerran siviilipalvelukseen siirtynyttä ja palveluksen aloittanutta ei voida palauttaa enää asevelvollisrekisteriin, vaikka hän itse haluaisi. Mahdollisessa kriisissä täydennyspalveluksen suorittanut siviilipalvelusvelvollinen palvelee muiden siviilivarantoon kuuluvien tapaan siviilivarantolaisena pelastusviranomaisten, muiden pelastustoimintaan ja väestönsuojeluun osallistuvien eri viranomaisten taikka opetusministeriön ja sen alaisten virastojen johtamana ja alaisuudessa.


title: Varusmiespalvelus Suomessa

text: Jos asevelvollisen vakaumukseen perustuvat omantunnonsyyt estävät häntä suorittamasta asevelvollisuuttaan aseellisessa palveluksessa, hän voi suorittaa palveluksensa aseettomana. Sodan etiikka käsittelee vakaumukseen liittyviä eettisiä ongelmia. Aseettoman palveluksen suorittaneet ovat vapautettuja aseellisesta palveluksesta rauhan aikana. Aseettomana palvelevalle ei saa kouluttaa aseiden käyttöä tai käsittelyä eikä häntä saa käskeä käsittelemään ampumatarvikkeita. Aseettoman palveluksen suorittaa vuosittain noin sata varusmiestä. Aseettomina palvelevat varusmiehet koulutetaan yleensä kirjureiksi, lääkintämiehiksi tai kuljetustehtäviin


title: Varusmiespalvelus Suomessa

text: Aseeton varusmiespalvelus lyhennettiin 330 päivästä 270 päivään vuonna 2008 voimaan tulleen asevelvollisuuslain myötä. Ennen lakimuutosta vuonna 2003 aseettoman palveluksen suorittavia oli 56 henkeä ja vuonna 2006 38. Pitempiaikaisen koulutuksen vuoksi palvelusaika voi olla myös 362 päivää. Aseeton palvelus on nähty aseellista kevyempänä tapana suorittaa varusmiespalvelus. Tällä on perusteltu aseettoman palveluksen pitempiaikaista kestoa verrattuna aseelliseen palvelukseen. Lyhyemmän palvelusajan on toisaalta katsottu lisäävän halukkuutta suorittaa varusmiespalvelus aseettomasti, mitä ei nähdä toivottavana seurauksena puolustusvoimien tehtävien kannalta.


title: Tyrnyauz

text: Tyrnyauz () on kaupunki Kabardi-Balkariassa Venäjällä. Se sijaitsee Kaukasusvuorten pohjoisrinteellä Baksan-joen yläjuoksulla 89 kilometriä Naltšikista lounaaseen. Kaupunki on Elbrusin piirin keskus. Sen kautta kulkee Elbrusin juurelle johtava tie. Asukkaita on 21 000 henkeä (vuonna 2010).


title: Tyrnyauz

text: Tyrnyauzin taajama perustettiin 1930-luvulla Kirohažanin balkaarikylän paikalle lähelle volframi- ja molybdeeniesiintymää, jonka hyödyntäminen alkoi vuonna 1940. Kaupungin aseman Tyrnyauz sai vuonna 1955. Nykyään siellä on kaivostoimintaa, sähkölaite- ja rakennustarviketeollisuutta.


title: Blackburn Aircraft

text: Blackburn Aircraft Limited oli brittiläinen lentokonevalmistaja. Yhtiön perusti Robert Blackburn.


title: Blackburn Aircraft

text: Yhtiö toimi nimellä Blackburn Aeroplane Company vuonna 1911 ja muutti nimeksi Blackburn Aeroplane and Motor Company vuonna 1914. Yhtiö sulautui Hawker Siddeley -yhtiöön vuonna 1960 ja lakkasi olemasta vuonna 1963. Suuri osa yhtiön toiminnasta keskittyi Broughiin Yorkshireen, jonne rakennettin tehdas vuonna 1916.


title: Korać cup

text: Korać cup oli FIBA:n vuosina 1971–2002 järjestämä vuosittain pelattu kansainvälinen koripallosarja. Sarja oli kolmanneksi korkein Euroopan cupin ja Cup-voittajien cupin jälkeen. Sarjan pelaaminen ajoitettiin kaudella 1971–1972, jolloin sarjan voitti Lokomotiva Zagreb. Uusi sarja nimettiin Radivoj Koraćin mukaan.


title: Korać cup

text: Sarjaa pelattiin viimeistä kertaa kaudella 2001–2002, jolloin kauden voitti SLUC Nancy. Kauden 2001–2002 jälkeen sarja yhdistetiin Saporta cupin kanssa ULEB Eurocupiksi.


title: Korać cup

text: Eniten mestaruuksia voitti Pallacanestro Cantù, joka voitti mestaruuden neljästi. Kolme voittoa saivat KK Partizan ja CSP Limoges.


title: Rooman–Parthian sota (40 eaa.–33 eaa.)

text: Rooman–Parthian sota käytiin vuosina 40–33 eaa. Sotaa edelsi roomalaisten tappio parthialaisia vastaan Carrhaen taistelussa vuonna 53 eaa. Julius Caesar oli suunnitellut sotaretkeä Parthiaa vastaan, mutta hänet murhattiin ennen sen alkamista. Triumviri Marcus Antonius alkoi valmistella hyökkäystä Parthiaa vastaan vuonna 41 eaa., mutta parthialaiset hyökkäsivät ennen kuin Antonius oli valmis. Lyötyään parthialaiset takaisin Antonius hyökkäsi syvälle Parthian alueelle, mutta kärsi raskaan tappion. Antoniuksen oli luovuttava Parthian sotaretkestä koska hänen ja Octavianuksen välinen sota syttyi jälleen. Rauha Rooman ja Parthian välillä solmittiin vasta Augustuksen noustua keisariksi.


title: Rooman–Parthian sota (40 eaa.–33 eaa.)

text: Parthia oli alkujaan yksi Persian valtakunnan satraappikunnista, mutta 200-luvun eaa. puolivälissä parthialaiset nousivat kapinaan. Tuolloin Persiaa hallitsivat seleukidit, jotka myös olivat sodassa Rooman kanssa. Pian parthialaiset valtasivat suuren osan entisestä Persian valtakunnasta samalla kun Roomalaiset valtasivat seleukidien hallitsemat alueet. Ensimmäisellä vuosisadalla eaa. Parthia oli suuri ja kukoistava valtakunta, jonka suurimmat ongelmat olivat sisäiset valtataistelut arsakidien hallitsijasuvun sisällä ja pitkien rajojen puolustaminen valtakunnan itäosissa. Rooman ja Parthian välinen konflikti koski yleensä kuka hallitsi Armenian kuningaskuntaa sekä Tigriksen ja Eufratin yläjuoksujen hallintaa, joiden kautta tärkeät kauppareitit kulkivat. Roomalainen Lucullus uhkasi hyökätä Parthiaan vuonna 69 eaa. sotiessaan Armeniassa. Pompeius teki puolestaan hyökkäyksen vuonna 66 eaa., mutta kumpikaan osapuoli ei ollut kovin kiinnostunut vastapuolen alueista. Lopulta Rooma voitti jonkin verran alueita, mutta Parthia liittoutui Armenian kanssa. Seuranneen vuosikymmenien aikana Parthia ja Rooma keskittyivät sisäisiin konflikteihin. Rauha rikkoontui kuitenkin vuonna 55 eaa. kun Crassus hyökkäsi Parthiaa vastaan. Hän kärsi kuitenkin raskaan tappion Carrhaen taistelussa vuonna 53 eaa. Roomassa Crassuksen tappiota pidettiin häpeällisenä. Parthialaiset eivät pystyneet käyttämään voittoaan hyväkseen ja he tekivät vain lyhyen ryöstöretken roomalaiselle alueelle vuonna 51 eaa. Ennen kuolemaansa Julius Caesar suunnitteli suurta sotaretkeä Parhiaan vastaan.


title: Rooman–Parthian sota (40 eaa.–33 eaa.)

text: Julius Caesarin murhan jälkeen vuonna 44 eaa. valtaan nousi Roomassa Toinen triumviraatti, jonka jäseniä olivat Marcus Antonius, Octavianus ja Lepidus. Kukistettuaan Caesarin murhaajat vuonna 42 eaa. triumvirit jakoivat valtakunnan keskenään. Antonius sai valtakunnan itäosat. Vuonna 41 eaa. Antonius suunnitteli sotaa Parthiaa vastaan. Antonius kokosi joukkoja Syyrian Palmyraan. Parthialaiset siirsivät tämän takia joukkoja Mesopotamiaan. Talven tullessa Antonius palasi kuitenkin Aleksandriaan.


title: Rooman–Parthian sota (40 eaa.–33 eaa.)

text:
Parthialaiset käyttivät Antoniuksen poissaoloa hyväkseen ja aloittivat oman hyökkäyksensä. Parthialaisia johti kruununprinssi Pakoros I ja Quintus Labienus. Triumvirien vastustajat olivat lähettäneet Labienuksen pyytämään apua parthialaisilta, mutta heidän kukistuttuaan Labienus oli jäänyt parthialaisten luokse. Parthialaisten hyökkäys alkoi aikaisin keväällä 40 eaa. Syyria vallattiin ennen kuin Antonius oli päässyt palaamaan. Pakoros valtasi Palestiinan ja asetti erään Antigonoksen Juudeaan kuninkaaksi. Herodes pakeni Roomaan ja hänen veljensä Fasael vangittiin. Labienus valtasi Kilikian ja jatkoi sotaretkeä Joonian rannikkoa kohti. Antonius joutui kuitenkin palaamaan Italiaan varmistamaan asemiaan siellä.
Antonius lähetti Publius Ventidius Bassuksen yrittämään vallata takaisin Vähän-Aasian. Ventidius onnistui yli odotusten. Hän yllätti Labienuksen ja pakotti hänet pakenemaan itään. Lopulta Ventidius kukisti Labienuksen Taurus-vuorilla vuoden 39 eaa. kesällä. Labienus pakeni Kilikiaan, mutta hänet saatiin kiinni ja ilmeisesti hänet tapettiin. Myöhemmin Ventidius kukisti Franipateen, joka oli nimitetty juuri vallatun Syyrian satraapiksi. Franipates kaatui taistelussa ja parthialaiset pakenivat Eufratin yli. Parthialaiset hyökkäsivät vielä uudelleen Pakoroksen johdolla, mutta Ventidiuksen onnistui väijyttävä hänet. Pakoros kaatui taistelussa ja parthialaiset pakenivat jälleen. Osa parthialaisista pakeni Kommageneen, jonka kuningas Antiokhos ei suostunut luovuttamaan heitä roomalaisille.


title: Rooman–Parthian sota (40 eaa.–33 eaa.)

text: Antonius vietti talven Ateenassa ja valmistautui matkustamaan itään vuoden 38 eaa. keväällä. Antonius saapui paikalle kun Venditus oli aloittanut Samosatan kaupungin piirityksen. Antonius otti joukot omaan komentoonsa. Antiokhos olisi ollut valmis neuvotteluihin, mutta Antonius kieltäytyi. Piiritys osoittautui kuitenkin vaikeaksi ja lopulta Antoniuksen oli pakko neuvotella. Venditus palasi Roomaan, jossa hänelle myönnettiin triumfi vuonna 38 eaa.


title: Rooman–Parthian sota (40 eaa.–33 eaa.)

text: Samalla Antionius alkoi suunnitella hyökkäystä Parthiaan. Tilanne muuttui vieläkin edullisemmaksi kun kuningas Orodes luopui vallasta vuoden 38 eaa. lopulla tai vuonna 37 eaa. Orodeella oli kolmekymmentä poikaa, joista hän valitsi seuraajakseen Fraateen, joka ensitöikseen tapatutti veljensä, poikansa ja isänsä. Parthian ylimystö kapinoi heti Fraatesta vastaan. Antoniuksella kului kuitenkin aikaa idän maakuntien olojen järjestämisessä. Vuonna 37 eaa. eräs Monaeses, joka kuului merkittävään parthialaiseen sukuun, saapui Antoniuksen luokse pyytämään tämän apua.


title: Rooman–Parthian sota (40 eaa.–33 eaa.)

text: Vuoden 36 eaa. alussa P. Canidius Crassus sai Armenian kuninkaan Artavasdeen puolelleen. Canidius kukisti seuraavana syksynä iberialaiset ja albanialaiset. Canidiuksen menestykset tukivat Roomalaiset sivustaa. Samalla Antonius lähetti parthialaisille vaatimuksen saada takaisin Carrhaen taistelussa menetetyt legioonien sotamerkit. Fraates kieltäytyi. Antonius siirtyi armeijansa kanssa Zeugmaan ja Fraates siirtyi joukkoineen Mesopotamiaan. Antonius ei halunnut tehdä samaa virhettä kun Crassus, vaan marssi armeijansa kanssa pohjoiseen, Armeniaa kohti. Pian hänen armeijaansa liittyivät Canidius ja paikallisten kuninkaiden joukkoja. Antoniuksella oli ehkä 16 legioonaa ja lisäjoukkoja. Artavasdes luovutti Antoniukselle suuren määrän katafrakteja ja kevyttä ratsuväkeä, ehkä jopa 16 000 miestä. Armeija oli suurempi kuin se jolla Caesar oli vallannut Gallian.


title: Rooman–Parthian sota (40 eaa.–33 eaa.)

text: Antoniuksen suunnitelma oli luultavasti hyökätä Meediaan ja sen jälkeen palata Armeniaan. Tämä olisi nostanut joukkojen mielialaa ja auttanut Fraatesta vastustavia ylimyksiä. Antonius tiesi ettei Parthiaa pystyttäisi valtaamaan yhden sotaretken aikana. Aluksi sotaretki sujui hyvin. Antoniuksen joukot tunkeutuivat syvälle Meediaan ja ne pääsivät aina pääkaupunkiin Fraataan asti, ennen kuin parthialaisten armeija kerkesi paikalle. Meedian kuningas, hänkin nimeltään Artavasdes, oli jättänyt perheensä kaupunkiin. Antonius oli hyökännyt ilman piirityskalustoansa. Nyt tätä kuitenkin tarvittiin. Fraateen ratsuväki yllätti matkalla olleen kuormaston ja tuhosi piirityskaluston. Armenian Artavasdes luopui Antoniuksesta ja perääntyi Armeniaan. Pontoksen kuningas Polemon I joutui parthialaisten vangiksi. Seurasi useita yhteenottoja. Useimmista Antonius selvisi voittajana, mutta hän ei pystynyt seuraamaan vihollisen ratsuväkeä. Pian Antoniuksen oli pakko luopua piirityksestä. Antoniuksen armeija perääntyi Armeniaan 27 päivää kestäneen marssin aikana. Antonius sopi riitansa Armenian Artavasdeen kanssa ja armeija pääsi lopulta turvaan Kappadokiaan keskitalven aikaan.


title: Rooman–Parthian sota (40 eaa.–33 eaa.)

text: Antonius päätti tämän jälkeen kostaa Armenian Artavasdeelle. Hän suunnitteli myös uutta hyökkäystä Parthiaan, mutta tämä saattoi onnistua vain jos Armenia oli varmasti Rooman puolella. Pian Antonius sai yllättävän lähetystön Meedian Artavasdeelta. Lähettiläänä toimi vangiksi jäänyt Pontoksen kuningas Polemon. Hän ehdotti Antoniukselle liittoa ja Antonius suostui. Vuonna 34 eaa. Antonius vangitsi Artavasdeen ja valtasi koko maan.


title: Rooman–Parthian sota (40 eaa.–33 eaa.)

text: Vuonna 33 eaa. Antonius valmisteli uutta hyökkäystä Parthiaan, tällä kertaa Meedian Artavasdeen kanssa. Artavasdeen tytär Iotape oli kihlattu Antoniuksen pojan Alexander Helioksen kanssa. Melkein koko Antoniuksen armeija oli Armeniassa valmiina hyökkäykseen. Antoniuksen ja Octavianuksen välit ajautuivat kuitenkin sotaan ja Antoniuksen oli luovuttava Parthian valloituksesta.


title: GJ 1002

text: GJ 1002 on punainen kääpiötähti Valaskalan tähdistössä 15 valovuoden päässä Maasta. Sitä ei voi nähdä paljain silmin.


title: A2 Ethniki

text: A2 Ethniki on Kreikan toiseksi korkein koripallosarja. Sarja aloitettiin nykyisellä sarjajärjestelmällä kaudella 1986-1987. Kauden päätteeksi kaksi parasta joukkuetta nousee A1 Ethnikiin ja kaksi viimeistä joukkuetta A2 Ethnikistä putoaa B Ethnikiin.


title: A2 Ethniki

text: Eniten mestaruuksia ovat voittaneet Sporting BC sekä Papagou BC, jotka ovat voittaneet sarjan kolmesti.


title: Arizonan piirikunnat

text: Yhdysvaltain Arizonan osavaltio koostuu 15 piirikunnasta. Kaikki piirikunnat La Pazin piirikuntaa lukuun ottamatta luotiin samalla kun Arizonasta tuli osavaltio vuonna 1912. Piirikuntien nimistä monet ovat peräisin vanhojen paikallisten intiaaniheimojen nimistöstä.


title: Karatšajevsk

text: Karatšajevsk (, ) on kaupunki Karatšai-Tšerkessiassa Venäjällä. Se sijaitsee Kaukasusvuorten pohjoisrinteellä Kubanjoen varrella 60 kilometriä Tšerkesskistä lounaaseen. Kaupunki on Karatšajevskin piirin keskus, mutta ei itse kuulu sen yhteyteen, vaan muodostaa erillisen kaupunkipiirikunnan. Asukkaita on 20 300 henkeä (vuonna 2013).


title: Karatšajevsk

text: Kaupunki on perustettu vuonna 1929. Vuoteen 1944 saakka sen nimenä oli Anastas Mikojanin mukaan "Mikojan-Šahar". Karatšaiden karkotuksen jälkeen vuonna 1944 se liitettiin Georgiaan nimellä "Kluhori". Vuonna 1957 kaupungin nimeksi tuli "Karatšajevsk" ja se liitettiin jälleen Venäjään.


title: Karatšajevsk

text: Nykyään kaupungissa on mm. elintarvike-, kone- ja rakennustarviketeollisuutta. Sen lähellä on useita vanhoja rakennustaiteellisia muistomerkkejä: Šoanan ja Sentan kirkot 900-luvulta, 700–900-lukujen muinaislinna Humarassa ym.


title: Minä ja ministeri

text: Minä ja ministeri on vuonna 1934 valmistunut suomalainen komediaelokuva, jonka on ohjannut Risto Orko apulaisohjaajanaan Topo Leistelä. Elokuva perustuu Leistelän näytelmään "Kotityranni" vuodelta 1934 ja hänen salanimellä Pierre Gaston Durac kirjoittamaansa näytelmään "Piika jonkas minulle annoit" (1926).


title: Minä ja ministeri

text: Valjuksi ja kankeaksi komediaksi luonnehdittu elokuva on Orkon esikoisohjaus. Kriitikon mukaan parasta elokuvassa on eräät miljööt ja musiikkijaksot. Elokuvan ensi-ilta oli 18. maaliskuuta 1934 Kino-Palatsissa Helsingissä.


title: Minä ja ministeri

text: Ulkoministeriön vastanainut virkamies Raimo Vehari (Joel Rinne) ja hänen vaimonsa Marja (Maire Suvi) etsivät lehti-ilmoituksella taloustöihin ja ruoanlaittoon perehtynyttä kotiapulaista. Paikan ottaa Veharin esimiehen ministeri Hirvimaan (Uuno Laakso) täti Priskilla Paukkaja (Hertta Leistén), joka alkaa tarmokkaasti järjestellä nuorenparin asioita. Priskilla alkaa myös hankkia Raimolle ylennystä uhaten paljastaa salaisen suhteen, joka ministerillä on tanssijatar Virvan (Birgit Kronström) kanssa.


title: Fågelsta

text: Fågelsta on taajama Motalan kunnassa Itä-Götanmaan läänissä Ruotsissa. Vuonna 2010 Fågelstassa oli 287 asukasta.


title: Fågelsta

text: Fågelstasta on matkaa linnuntietä Götalaan kilometri, Övre Götalaan 1 km, Nedre Götalaan 2,1 km, Risbergaan 2,7 km, Tranbergaan 2,7 km, Fivelstadiin 2,9 km, Vinbergaan 2,9 km, Lårstadiin 3,8 km, Nyckelbyhyn 3,8 km, Skänningeen 5,9 km, Vinnerstadiin 7,7 km, Hagebyhyn 8,4 km ja Motalan taajamaan 9 km.


title: Fågelsta

text: Fågelstan läpi on aikoinaan kulkenut kapearaiteinen rautatie. Nykyisin jäljellä on enää 9,6 kilometrin pituinen osuus Fågelstasta Vadstenan taajamaan. Fågelstan rautatieaseman asemarakennus purettiin vuonna 1981.


title: 81 Ceti

text: 81 Ceti on G-tyypin jättiläistähti, joka sijaitsee Valaskalan tähdistössä noin 320 valovuoden päässä Maasta. Siltä löydettiin heinäkuussa 2008 eksoplaneetta, joka on 5,3 kertaa Jupiterin massainen kaasujättiläinen.


title: Oliver-Sven Buder

text: Oliver-Sven Buder (s. 23. kesäkuuta 1966 Erlabrunn) on saksalainen entinen kuulantyöntäjä ja moninkertainen arvokisamitalisti. Hänen ennätyksekseen jäi vuonna 1999 Sevillan MM-kisoissa työnnetty 21,42 metriä, jolla hän sijoittui kilpailussa toiseksi. Hallissa Buder tosin työnsi 21,47 vuonna 1998, jolloin hän voitti sisäratojen Euroopan-mestaruuden Valenciassa. Kisassa Buderin taakse jäivät suomalaiset Mika Halvari ja Arsi Harju.


title: Oliver-Sven Buder

text: Ennen vuotta 1991 Buder edusti Itä-Saksaa. Buder oli 1990-luvun parhaita kuulantyöntäjiä, sijoittuen muun muassa kahdesti MM-hopealle. Hän päätti urheilu-uransa vuonna 2003 pitkän loukkaantumisesta johtuneen tauon jälkeen.


title: Yb (Syktyvdinin piiri)

text: Yb (komiksi ja venäjäksi Ыб) on kylä ja maalaiskunta Komin tasavallan Syktyvdinin piirissä Venäjällä. Se sijaitse Sysolajoen varrella 36 kilometriä piirikeskus Vylgortista etelään. Ybistä on maantieyhteys Vylgortiin ja Syktyvkariin. Vuonna 2002 kylässä oli 518 asukasta.


title: Yb (Syktyvdinin piiri)

text: Kylä mainitaan ensimmäisen kerran vuonna 1586. Nähtävyyksiä ovat vuosina 1825–1835 rakennettu Kristuksen taivaaseen astumisen kirkko ja kotiseutumuseo.


title: Luisinho

text: Luís Trochillo (7. maaliskuuta 1930 São Paulo, Brasilia – 17. tammikuuta 1998) oli brasilialainen jalkapalloilija, joka tunnetaan parhaiten nimellä "Luisinho" tai "Pequeno Polegar". Luisinho oli pelipaikaltaan hyökkääjä ja hän pelasi lähes koko uransa Corinthiaksen riveissä. Hän voitti kolmesti Campeonato Paulistan.


title: Jeesuksen elämän kronologia

text: Jeesuksen elämän kronologian pyrkimyksenä on asettaa Uuden testamentin evankeliumeissa kuvatut Jeesuksen elämään liittyvät tapahtumat historialliseen aikajärjestykseen.


title: Jeesuksen elämän kronologia

text: Raamatussa on useita suhteellisen tarkasti historiallisesti ajoitettavissa olevia viitteitä Jeesuksen syntymävuodesta. Suurin osa viittaa Jeesuksen syntyneen Herodeksen hallitsijakauden lopulla, aikavälillä 6 eaa. – 1 eaa., Suoraan Jeesuksen syntymään viitataan Matteuksen ja Luukkaan evankeliumeissa, joissa ajan tavan mukaisesti menneeseen ajankohtaan viitataan vallassa olleen hallitsijan nimellä. Epäsuorasti syntymäajankohta voidaan laskea taaksepäin esimerkiksi tiedosta, että Jeesus aloitti opetustoimintansa noin 30-vuotiaana sekä tältä ajalta evankeliumeissa esiintyvistä historiallisesti ajoitettavissa olevista tapahtumista kuten Herodeksen temppelin rakennusvaiheista.


title: Jeesuksen elämän kronologia

text: Evankeliumeissa ei kerrota suoraan Jeesuksen syntymäaikaa, mutta Matteuksen ja Luukkaan evankeliumien syntymäkertomuksissa mainitaan yksi historiallinen henkilö, jolla evankeliumien kirjoittajat pyrkivät sitomaan Jeesuksen syntymän tiettyyn aikakauteen. Matteuksen evankeliumissa kerrotaan Jeesuksen syntyneen jonkin aikaa ennen Herodeksen kuolemaa. Herodes Suuri kuoli joidenkin lähteiden mukaan 4 eaa. Viime aikoina on julkaistu vertaisarvioituja tutkimuksia, joiden mukaan Herodes kuoli vasta 1 eaa.


title: Jeesuksen elämän kronologia

text:
Myös Luukas mainitsee Herodeksen aikakauden hieman ennen kuin enkeli Gabriel kertoo Marialle Jeesuksen tulevasta syntymästä. Toisaalta Luukkaan evankeliumin mukaan Jeesus syntyi hieman sen jälkeen, kun keisari Augustus antoi käskyn, että koko maailma oli verollepantava. Englanninkielisessä NIV-käännöksessä tässä kohdassa käytetään termiä ”census”, joka tarkoittaa väestönlaskentaa .
Väestönlaskennan aikaan Publius Sulpicius Quirinius oli Syyrian käskynhaltijana. Taulukossa 146, joka löytyy Jack Fineganin kirjasta “Handbook of Biblical Chronology” Quiriniuksen on merkitty olleen Syyrian maaherrana vuosina 3-2 eaa. Ilmeisesti kyse tuolloin on ollut kyse Rooman valtakunnan alueella asuneiden ihmisten antamasta kuuliaisuudenvalasta keisari Augustukselle, josta löytyy historiallisia todisteita ajanjaksolta 3/2 eaa.
Tuon saman taulukon mukaan Quirinius toimi Syyrian maaherrana myös vuosina 6-7 jaa. Sitä ennen keisari Augustus oli määrännyt etnarkki Herodes Arkhelaoksen maanpakoon Galliaan hänen julmuuksiensa tähden. Juudeasta tuli tuolloin osa Rooman valtakuntaa. Tultuaan Syyrian maaherraksi Quirinius suoritti Juudeassa "censuksen" eli väestönlaskennan, mikä mahdollisti alueen verotuksen.


title: Jeesuksen elämän kronologia

text: Osa kristillisistäkin tutkijoista pitää Jeesuksen syntymäkertomuksia epähistoriallisina, sillä heidän mielestään historiallista lähdettä, joka tukisi jompaakumpaa evankeliumien ilmoittamista syntymäajoista, ei ole olemassa.. Kuitenkin Raymond J. Jachowski tulee vertaisarvoidussa tutkimuksessaan siihen johtopäätökseen, että Jeesuksen syntymävuosi on saattanut olla 3 tai 2 eaa.


title: Jeesuksen elämän kronologia

text: Raamatussa ei myöskään mainita, mihin aikaan vuodesta Jeesus syntyi, joskin eräiden viitteiden perusteella asiasta on yritetty tehdä päätelmiä.


title: Jeesuksen elämän kronologia

text: Varhaiskristilliseltä ajalta saakka Jeesuksen syntymän juhlaa, joulua, vietetty 25. joulukuuta. Tiettävästi ensimmäisenä Jeesuksen syntymän ajoitti joulukuun 25. päivään 200-luvulla Hippolytus Roomalainen 200-luvulla. Hän oletti, että enkelin ilmestys Marialle oli tapahtunut kevätpäiväntasauksena, joka tuolloin oli 25. maaliskuuta, ja että Jeesus olisi syntynyt yhdeksän kuukautta myöhemmin.


title: Jeesuksen elämän kronologia

text: Jo samalla vuosisadalla hänen syntymäjuhlaansa alkoivat sanottuna päivänä viettää muun muassa Pohjois-Afrikan donatolaiset.


title: Jeesuksen elämän kronologia

text: Usein on väitetty, että juhlapäivä olisi sijoitettu kyseiseen ajankohtaan sen vuoksi, koska samana päivänä oli ennestään vietetty Voittamattoman auringon ("Sol Invictus") päivää. Erään teorian mukaan asia olisi kuitenkin ollut päinvastoin: kristityt olisivat viettäneet sanottuna päivänä Jeesuksen syntymäjuhlaa jo ennen kuin keisari Aurelianus, mahdollisesti vastavetona kristityille, määräsi saman päivän Voittamattoman auringon päiväksi.


title: Jeesuksen elämän kronologia

text:
Tähän ajankohtaan oli mahdollisesti päädytty sillä perusteella, että rabbiinisessa
juutalaisuudessa yleisesti uskottiin suurten profeettojen kuolleen samana päivänä vuodesta, jolloin olivat syntyneetkin. Jeesus oli ristiinnaulittu juutalaisten pääsiäisenä, juutalaisen kalenterin mukaan nisan-kuun 14. päivänä, joka juliaanisen kalenterin mukaan kuitenkin sattui eri vuosina eri päiväksi. Eri laskelmien mukaan Jeesus olisi kuollut joko 25. maaliskuuta tai 6. huhtikuuta, ja sillä perusteella hänen uskottiin myös siinneen Pyhästä Hengestä samana päivänä vuodesta ja syntyneen yhdeksän kuukautta myöhemmin, siis joko 25. joulukuuta tai 6. tammikuuta. Ajankohtaa on kuitenkin pidetty epätodennäköisenä, koska Raamatun mukaan seudulla oli Jeesuksen syntyessä paimenia kedolla, mutta Juudean vuoristoseudulla karjaa ei tuohon aikaan vuodesta, talvisateiden aikana, yleensä pidetty laitumella.


title: Jeesuksen elämän kronologia

text: Toisaalta Jeesuksen syntymän ajankohtaa on yritetty päätellä myös Luukkaan evankeliumissa olevan maininnan perusteella, jonka mukaan Sakarias, Johannes Kastajan isä, oli Abian osastoon kuuluva leeviläinen pappi ja sai ilmoituksen pojan syntymästä ollessaan palvelusvuorossa temppelissä.


title: Jeesuksen elämän kronologia

text:
Jos voitaisiin tietää, suorittivatko Abian osastoon kuuluvat papit tehtäviään aina tiettynä aikana vuodesta, tästä voitaisiin päätellä, että Johannes Kastaja olisi syntynyt 9 kuukautta hänen palvelusvuoronsa jälkeen, ja koska Jeesus syntyi Luukkaan mukaan noin kuusi kuukautta Johanneksen jälkeen, olisi Sakariaan ilmestyksestä Jeesuksen syntymään kulunut 15 kuukautta.
Ensimmäisen aikakirjan mukaan Abian osaston viikon kestänyt vuotuinen palvelusvuoro oli ainakin alkujaan määrätty kahdeksanneksi. Mikäli nämä palvelusvuorot laskettiin nisan-kuun alusta ja mikäli niitä noudatettiin vielä toisen temppelin loppuaikoina, Sakarias olisi hoitanut papillisia tehtäviä sivan-kuussa, kesäkuun alussa. Tästä eräät raamatuntutkijat ovat päätelleet, että Johannes Kastaja olisi syntynyt yhdeksän kuukautta myöhemmin, maaliskuussa, Jeesus edelleen kuusi kuukautta myöhemmin, mahdollisesti lehtimajajuhlan aikana tai lähellä sitä.


title: Jeesuksen elämän kronologia

text: Johannes Krysostomos väitti kuitenkin 300-luvun lopulla, että Sakarias olisi uhrannut Luukkaan evankeliumissa mainitut suitsutusuhrit juutalaisten suurena sovituspäivänä ("Jom kippur"), lokakuun lopulla, ja tällä perusteella hän väitti joulukuun 25. päivää Jeesuksen todelliseksi syntymäpäiväksi. Pidetään kuitenkin todennäköisempänä, että hän pyrki jälkeenpäin esittämään perustelun tuolloin jo omaksutulle juhlapäivälle kuin että hän olisi objektiivisesti pyrkinyt selvittämään, milloin Jeesus todella oli syntynyt.


title: Jeesuksen elämän kronologia

text: Vaikka Jeesuksen syntymästä annetaan evankeliumeissa epätarkka tai joidenkin tutkijoiden mukaan jopa ristiriitainen määritelmä, Jeesuksen opetustoiminnan alkaminen voidaan kuitenkin ajoittaa vuosille 26–30 jaa. Esimerkiksi Luukas kertoo Johannes Kastajan aloittaneen toimintansa Rooman keisari Tiberiuksen viidentenätoista hallitsijavuotena (29 jaa.) joten Jeesuksen kastaminen ja Jeesuksen oma opetustoiminnan aloittaminen tapahtui pian tämän jälkeen. Johanneksen evankeliumissa taas Johannes kertoo Jeesuksen vierailleen Jerusalemin temppelissä opetustoimintansa alkuaikoina, ja että temppeliä oli tuolloin rakennettu 46 vuotta.. Antiikin historioitsija Josephuksen mukaan Herodes aloitti temppelin rakennuksen 18. hallitsijavuotena


title: Jeesuksen elämän kronologia

text:
Herodeksen valtakauden voidaan katsoa alkaneen Jerusalemin valloituksesta 36 eaa. loppuvuodesta. Näin ollen 18.hallituskautensa loppuu ja temppelin rakentaminen alkaa n. 18 eaa.
Kun siitä lasketaan 46 ja puoli vuotta eteenpäin päädytään kevään 30 jaa. pääsiäiseen. Tähän samaan ajankohtaan voi päätyä myös toisella laskelmalla. Mikäli Jeesus olisi syntynyt syksyllä 3 eaa. kuten Martin L. Ernest olettaa
, niin Jeesus olisi täyttänyt 30 vuotta syksyllä 28 jaa. Julkisen opetustoimintansa alkaessa vuonna 29 jaa. Jeesus olisi ollut siis hieman alle 31-vuotias. Luukashan toteaa että hän oli noin 30-vuotias opetustoimintansa alkaessaan Jeesuksen ensimmäinen pääsiäinen opettajana sijoittautuisi myös näin tarkastellen kevääseen 30 jaa.


title: Jeesuksen elämän kronologia

text: Raamatussa ei mainita myöskään Jeesuksen kuolinvuotta eikä suoraan päivien järjestysnumeroiden avulla päivämäärääkään. Kaikissa evankeliumeissa kuitenkin sanotaan hänen kuolleen juutalaisten pääsiäisen aikoihin sinä aikana, jolloin Pontius Pilatus oli Juudean prokuraattorina. Josephuksen ansiosta tiedetään, että Pilatus oli tässä virassa vuosina 26 – 36. Lisäksi Luukkaan evankeliumissa mainitaan Johannes Kastajan aloittaneen julkisen toimintansa keisari Tiberiuksen hallitsijakauden 15. vuotena (28 – 29). Tarkempien tietojen osalta eri evankeliumien maininnat ovat osittain ristiriidassakin keskenään.


title: Jeesuksen elämän kronologia

text: Matti Myllykosken mukaan ”Uuden testamentin neljä evankeliumia ovat edelleen ainoat merkittävät lähteet Jeesuksen kärsimyshistorian tutkimuksessa". Ne kertovat Jeesuksen ristiinnaulitsemisen tapahtuneen Jerusalemissa, joten on aiheellista huomioida myös, miten evankeliumeissa kerrotut tapahtumat sopivat yhteen juutalaisen kalenterin, lain ja tapojen kanssa.


title: Jeesuksen elämän kronologia

text: Juutalainen kalenteri oli yhdistetty aurinko- ja kuukalenteri, "lunisolaarinen kalenteri", jossa kuukaudet alkoivat aina uuttakuuta seuraavana päivänä. Määrävälein lisättiin vuoteen kolmastoista kuukausi, jotta kalenterikuukaudet sattuisivat aina suunnilleen samaan vuodenaikaan. Niinpä pääsiäisaatto, 14. nisan-kuuta, oli kevätpäiväntasausta seuranneen täydenkuun aikaan. On myös huomattava, että juutalaisten vuorokausi vaihtuu auringon laskiessa. Juutalaisten sapatti kestää meidän ajanlaskumme mukaan perjantai-illasta lauantai-iltaan. Tällöin kaikenlaisen työn tekeminen on tiukasti säädeltyä. Vuorokauden vaihtuminen tapahtuu noin kello 18 paikkeilla. Juutalaisten viikon ensimmäinen päivä vastaa meidän sunnuntaitamme, joka heillä alkaa siis lauantai-illan auringonlaskusta.


title: Jeesuksen elämän kronologia

text: Juutalaisten pääsiäinen ja samassa yhteydessä oleva happamattoman leivän juhla kestää seitsemän päivää (Israelin ulkopuolella kahdeksan), nisan-kuun 14. päivän auringonlaskusta nisan-kuun 21. päivän auringonlaskuun. Pääsiäiskertomuksien tutkimuksen kannalta on välttämätöntä huomioida myös juutalaisen lain ja tapojen vaatimukset evankeliumien tapahtumien historiallista uskottavuutta analysoitaessa. Esimerkiksi pääsiäislammas oli teurastettava nisan-kuun päivänä, jota seuraava päivä (nisan-kuun 15. päivä) on juhlasapatti. Tällöin viikkosapatin tavoin kaikenlainen työn tekeminen on tiukasti säädeltyä. Edellä mainittuja sääntöjä noudattaen on mahdollista yrittää määritellä, mikä on Jeesuksen kuolinpäivä kunkin evankeliumin mukaan.


title: Jeesuksen elämän kronologia

text: Evankeliumien kuvauksissa pääsiäisviikon tapahtumista on huomattavia eroja jopa siinä, minä päivänä ristiinnaulitseminen ja hautaus todella tapahtuivat. Niinpä synoptisissa evankeliumeissa kerrotaan Jeesuksen viettäneen apostolien kanssa pääsiäisateriaa kuolemaansa "edeltävänä" iltana, mikä viittaisi siihen, että hän olisi kuollut nisankuun 15. päivänä. Sen sijaan Johanneksen evankeliumissa sanotaan hänen kuolleen samaan aikaan kuin pääsiäislampaat teurastettiin, siis 14. päivänä. Professori Ulrich Wilckensin mukaan "monet seikat tuntuisivat puhuvan sen puolesta, että ajanmäärityksessä pitäisi seurata Johanneksen evankeliumia". Samassa kirjassa Lars Aejmelaeus jatkaa: "Se poistaisi monia hautausperikooppiin liittyviä vaikeuksia. Johanneksen evankeliumissa olevan kärsimyshistorian kronologia kulkee päivän myöhässä synoptikkojen kronologiasta. Johanneksen mukaan Jeesuksen kuolinpäivä oli nisankuun 14. päivä, ei siis varsinainen pääsiäispäivä eli nisankuun 15. päivä. Johanneksen kronologian mukaan sapatin ja pääsiäisen aatto menivät siis päällekkäin".


title: Jeesuksen elämän kronologia

text: Tavallisimmin onkin katsottu Johanneksen evankeliumin pääsiäiskertomuksen mukaisesti, että Jeesus kuoli pääsiäisen aattopäivänä, joka sinä vuonna sattui sapattia edeltäväksi päiväksi, toisin sanoen perjantaiksi. On laskettu, että sinä aikana (26-36), jolloin Pilatus oli Juudean prokuraattorina, tämä päivä sattui perjantaiksi vuosina 30 ja 33. Juliaanisen kalenteri mukaan 14. niisankuuta vastasi näinä vuosina 7. huhtikuuta 30 ja 3. huhtikuuta 33 Päivämäärää 3. huhtikuuta 33 ovat esimerkiksi C. J Humphreys ja J. E. Waddingon kannattaneet myös sillä perusteella, että tällöin tapahtui kuunpimennys, johon heidän mukaansa viitataan Pietarin helluntaina pitämässä puheessa.


title: We’ve Got It Goin’ On

text: "We’ve Got It Goin’ On" on Backstreet Boys -poikabändin ensimmäinen single, joka julkaistiin heidän ensimmäiseltä albumiltaan Backstreet Boys syyskuussa 1996; se on myös heidän ensimmäinen kappaleensa koskaan. Myöhemmin kappale oli myös Yhdysvaltojen albumilla.


title: We’ve Got It Goin’ On

text:
"We've Got It Goin' On" julkistettiin ensin Yhdysvalloissa ja se menestyi hyvin paikallisilla listoilla. Billboard Hot 100 listalla se pysyi peräti 20 listaviikkoa. Kun single julkaistiin Euroopassa se sai osakseen paljon julkisuutta ja Backstreet Boys nousi Euroopan listoille.
Bändin yksi jäsenistä, Nick Carter ei voinut laulaa kappaleen äänityksissä, koska hänen äänensä vaihteli murrosiän takia. Kappale nauhoitettiin viikon aikana Cheiron Studiosilla Ruotsissa, kesäkuussa 1995, tuottajien Max Martinin ja Denniz PoPin kanssa. Bändille oli varattu kappaleen nauhoittamiseen viikko, mutta heidän saatua kappale valmiiksi vain kahdessa päivässä martin ja PoP ehdottivat bändille kappaletta "Quit Playing Games (With My Heart)".
Bändin ensimmäinen musiikkivideo kuvattiin 19. elokuuta 1995 Orlandossa, Floridassa ja sen ohjasi Lionel C. Martin. Videolla bändi laulaa kuntosalilla, ulkona puistossa ja studiossa, tanssivat klubilla, pelaavat koripalloa, pesevät Jeep-autoa ja pelaavat biljardia.


title: We’ve Got It Goin’ On

text:
"We've Got It Goin' On" julkaistiin ensin Yhdysvalloissa, mutta vain rajoitetusti. Se nousi "Billboard Hot 100" -listan sijalle #69 ja vietti listalla 20 viikkoa. Kun single julkaistiin Euroopassa ja niitti siellä mainetta, Backstreet Boys nousi Euroopan listojen kärkeen.
Yhdysvallat CD3


title: We’ve Got It Goin’ On

text: Yhdysvallat CD5


title: We’ve Got It Goin’ On

text: Eurooppa


title: We’ve Got It Goin’ On

text: Euroopan hologrammi painos


title: We’ve Got It Goin’ On

text: Japani


title: We’ve Got It Goin’ On

text: Remixit tupla vinyyli


title: Get Down (You’re the One for Me)

text: "Get Down (You’re the One for Me)" on Backstreet Boys -poikabändin kolmas single, heidän kansainväliseltä debyyttialbumiltaan. Myöhemmin bändin Yhdysvaltojen debyyttialbumi sisälsi myös tämän kappaleen. Joissain maissa "Get Down" julkaistiin bändin debyyttisinglenä.


title: Get Down (You’re the One for Me)

text: Kappale sisältää rap-osion, jossa ensimmäisen säkeen laulaa Smooth T.-ryhmästä Fun Factory ja toisen osan laulaa A.J. McLean. Kun kappaletta esitettiin livenä Smooth T. liittyi bändiin muutamissa tilaisuuksissa. Ensimmäisen rap-osan säkeistö, joka levytettiin ja jota käytettiin Markus Plastik Vocal Remixissä:


title: Get Down (You’re the One for Me)

text: Eurooppa


title: Get Down (You’re the One for Me)

text: Englanti


title: Get Down (You’re the One for Me)

text: Täydellinen Remix pakkaus


title: Get Down (You’re the One for Me)

text: Remix-painos (vinyyli)


title: Get Down (You’re the One for Me)

text: Musiikkivideossa bändi laulaa ja tanssii valaistun puolikkaan discopallon päällä toisen discopallon sisällä erillisillä. Rap-osan aikana Smooth T. ilmestyy leijumaan yläpuolelle. Videon ohjasi Alan Calzatti ja se filmattiin huhtikuussa 1996.


title: Joseph Mahmoud

text: Joseph Mahmoud (s. 13. joulukuuta 1955 Safi, Marokko) on ranskalainen yleisurheilija. Hän piti 3 000 metrin estejuoksun Euroopan-ennätystä nimissään 18 vuoden ajan.


title: Joseph Mahmoud

text: Mahmoud saavutti uransa ainoan arvokisamitalin Los Angelesin 1984 olympialaisissa sijoittumalla estejuoksussa hopealle ajalla 8.13,31. Helsingin MM-kilpailuissa 1983 hän sijoittui neljänneksi ajalla 8.18,32, Stuttgartin EM-kilpailuissa 1986 kuudenneksi ajalla 8.20,25 sekä Tokion MM-kilpailuissa 1991 kymmenenneksi ajalla 8.37,09. Splitin EM-kilpailuissa 1990 hän keskeytti loppukilpailussa, Barcelonan 1992 olympialaisissa hän karsiutui välierissä ja Ateenan EM-kilpailuissa 1982 hän karsiutui alkuerissä. Maastojuoksun MM-kilpailuissa hän sijoittui 130:nneksi vuonna 1990.


title: Joseph Mahmoud

text: Mahmoud paransi 3 000 metrin estejuoksussa viidesti Ranskan ennätystä. Elokuussa 1982 hän juoksi Berliinissä ajan 8.20,54 alittaen noin kolmella sekunnilla Gérard Buchheitin lähes yhdeksän vuotta vanhan ennätyksen. Helsingin MM-kilpailuissa 1983 hän paransi ennätystä runsaalla kahdella sekunnilla ja elokuun 1983 lopulla Koblenzissa hän juoksi uuden ennätyksen 8.15,59. Los Angelesin 1984 olympialaisissa hän paransi ennätystä 2,28 sekunnin verran. Kaksi viikkoa olympiafinaalin jälkeen Brysselissä hän juoksi Euroopan ennätyksen 8.07,62. Tämä säilyi Euroopan ennätyksenä vuoteen 2002 kunnes Simon Vroemen juoksi matkan nopeammin. Ranskan ennätyksen Mahmoudilta vei Bouabdellah Tahri vuonna 2003.


title: Joseph Mahmoud

text: Mahmoud voitti 3 000 metrin estejuoksussa Ranskan mestaruuden vuosina 1980–1985, 1989 ja 1992. Seuratasolla hän edusti CMS Marignanea. Hän on pituudeltaan 174-senttinen ja painoi aktiivivuosinaan 65 kiloa.


title: Anywhere for You

text: "Anywhere for You" on yhdysvaltalaisen Backstreet Boys -poikabändin viides single heidän vuonna 1997 ilmestyneeltä kansainväliseltä debyytti albumiltaan.


title: Anywhere for You

text: Espanjan kieliset sanoitukset kappaleeseen "Donde Quieras Yo Iré" nauhoitettiin myöhemmin Zurichissa, samaan aikaan kappaleen "I'll Never Break Your Heart" espanjankielisen version kanssa.


title: Anywhere for You

text: Musiikkivideossa bändi on rannalla Miamissa, Floridassa 11. tammikuuta 1996, ja he muun muassa pyöräilevät ja pelaavat lentopalloa. Laulu kohtaukset kuvattiin kivillä veden vieressä.


title: Panionios BC

text: Panionios Nea Smyrni BC (kreik. Πανιώνιος Αθήνα KAE) on kreikkalainen koripalloseura. Se on osa suurempaa Panionios-seuraa. Koripallojaosto perustettiin vuonna 1919, mutta Panionis perustettiin jo 1890 ollen näin yksi Kreikan vanhimmista. Panionis B. tunnetaan sponsorointisyistä myös nimellä "Panionis On Telecoms". Sitä ennen joukkueen nimi oli "Panionis Forthnet".


title: Panionios BC

text: Joukkue pääsi Euroliigaan kaudeksi 2008-2009 yli kymmenen vuoden tauon jälkeen.


title: Kilpailukieltosopimus

text: Kilpailukieltosopimus rajoittaa työntekijän oikeutta siirtyä kilpailevan yrityksen palvelukseen. Sopimuksella voidaan estää myös kilpailevan yrityksen perustaminen työnantajan toimialalle.


title: Botafogo Futebol Clube (João Pessoa)

text: Botafogo Futebol Clube on brasilialainen jalkapalloseura João Pessoan kaupungista, Paraíban osavaltiosta. Joukkue tunnetaan myös nimellä "Botafogo da Paraíba". Joukkue on perustettu 1931.


title: Gérard Buchheit

text: Gérard Buchheit (s. 30. syyskuuta 1948 Haguenau, Bas-Rhin, Ranska) on entinen ranskalainen yleisurheilija, jonka päälaji oli 3 000 metrin estejuoksu.


title: Gérard Buchheit

text: Buchheit sijoittui 3 000 metrin estejuoksussa Rooman EM-kilpailuissa 1974 kahdeksanneksi ajalla 8.30,2. Hän karsiutui alkuerissä Helsingin EM-kilpailuissa 1971 ajalla 8.40,2 ja Münchenin 1972 olympialaisissa ajalla 8.41,2.


title: Gérard Buchheit

text: Buchheit voitti Ranskan mestaruuden 3 000 metrin estejuoksussa vuosina 1972–1975 sekä Ranskan sisäratojen mestaruuden 3 000 metrin juoksussa vuonna 1973. Hän juoksi 3 000 metrin estejuoksussa Ranskan ennätyksen 8.23,6 syyskuussa 1973 Brysselissä. Ennätyksen hän menetti vasta elokuussa 1982 Joseph Mahmoudille.


title: Gérard Buchheit

text: Seuratasolla Buchheit edusti SG Reischshoffenia. Hän on pituudeltaan 182-senttinen ja painoi huippu-urheiluvuosinaan 68 kiloa.


title: Mark Williams (näyttelijä)

text: Mark Williams (s. 22. elokuuta 1959 Worcestershire, Englanti, Iso-Britannia) on englantilainen näyttelijä. Hänet tunnetaan esimerkiksi Arthur Weasleyn roolista "Harry Potter -elokuvissa", Jesperin roolista vuoden 1996 elokuvassa "101 dalmatialaista" sekä Isä Brownin roolista G. K. Chestertonin romaaneihin perustuvassa "Isä Brown ja hänen laumansa" -rikossarjassa.


title: Mark Williams (näyttelijä)

text: Näiden lisäksi Williams on näytellyt myös muun muassa televisiosarjoissa "Ruuvit löysällä" (1994–2000) ja draamasarjassa "Tohtori Intiasta" (2010). Vuosina 2014–2015 hän juonsi BBC One-kanavan peliohjelmaa "The link".


title: Quit Playing Games (With My Heart)

text: "Quit Playing Games (With My Heart)" on neljäs single Backstreet Boys -poikabändin ensimmäiseltä kansainväliseltä albumilta "Backstreet Boys". Se nauhoitettiin kesäkuussa 1995 Tukholmassa, Ruotsissa ja julkaistiin vuonna 1996. Kappale tavoitti listasijan #1 Sveitsissä ja Itävallassa, #2 Britannian singlelistalla, ja #7 Hollannissa. Single julkaistiin myös bändin Yhdysvaltojen debyytti albumilla ja julkaistiin ensimmäisenä singlenä vuonna 1997. Se sijoittui sijalle #2 Billboard Hot 100 -listalla.


title: Quit Playing Games (With My Heart)

text: Single ei ollut levy-yhtiön ensimmäinen valinta Yhdysvaltojen debyytille. He halusivat julkaista Mutt Langen tuottaman kappaleen "If You Want It To Be Good Girl", mutta bändi ei halunnut, väittäen kappaleen olevan yksi heidän huonoimmistaan. Jiven puheenjohtaja Barry Weiss sanoo, että ensimmäiseksi singleksi USA:n debyyttialbumille olivat myös "Anywhere for You" ja "All I Have To Give". Bändi halusi tehdä kappaleesta myös musiikkivideon, mutta levy-yhtiö kieltäytyi sanoen, että he suunnittelivat kappaletta radioon ei videolle. Kappale menestyi lopulta ilman MTV:n tukea.


title: Quit Playing Games (With My Heart)

text: Kappaleen alkuperäisessä nauhoituksessa Brian Littrell lauloi molemmat säkeistöt ja A.J. McLean "sillat". Tämä versio kappaleesta on bändi vuoden 1995 debyyttialbumilla ja vuoden 1997 USA:n debyyttilalbumilla. Nick Carterista tuli kuitenkin pian bändin suosituin jäsen, joten ennen kuin kappaletta julkaistiin singlenä, Max Martin lensi nauhoittamaan toisen säkeistön uudelleen, tällä kertaa Nickin kanssa. Tämä versio lisättiin myöhemmin yhtyeen vuoden 1995 debyyttialbumille ja sitä käytettiin radiossa sekä musiikkivideolla.


title: Quit Playing Games (With My Heart)

text: Kaikki taka-alan äänet (paitsi A.J.:n laulamat harmoniat "sillassa") ovat Brianin ja Kevin Richardsonin laulamia, jotka päättivät viimeistellä kappaleen muiden bändin jäsenten ollessa lounaalla. Kappaletta tarjottiin bändille heidän ollessa äänittämässä Tukholmassa kappalettaan "We've Got It Goin' On" kesäkuussa 1995. He hyväksyivät tarjouksen saatuaan äänitykset valmiiksi kahdessa päivässä arvellun viikon sijasta.


title: Quit Playing Games (With My Heart)

text: Kappaleesta on myös italiankielinen versio, "Non puoi lasciarmi così", jossa kaksi ensimmäistä säkeistöä laulavat Kevin ja Howie Dorough.


title: Quit Playing Games (With My Heart)

text: Yhdysvallat


title: Quit Playing Games (With My Heart)

text: Eurooppa


title: Quit Playing Games (With My Heart)

text: Euroopan joulupainos


title: Quit Playing Games (With My Heart)

text: BritannianYhdysvaltojen mainosvinyyli


title: Quit Playing Games (With My Heart)

text: Remix-tuplavinyyli


title: Quit Playing Games (With My Heart)

text: Kappaleen musiikkivideo kuvattiin 17. lokakuuta 1996 "Howard Middle School" -koulussa Orlandossa, Floridassa. Kai Sehrin ohjaamassa videossa bändi tanssii ja laulaa autiolla koripallokentällä iltamyöhään. Videon puolivälissä alkaa sataa ja bändi tanssii videon jälkimmäisen puoliskon paidat auki.


title: Hamoud Ameur

text: Hamoud Ameur (s. 6. tammikuuta 1932 Mahelina, Algeria) on entinen ranskalainen kestävyysjuoksija.


title: Hamoud Ameur

text: Ameur edusti Ranskaa Rooman 1960 olympialaisissa. Hän sijoittui 10 000 metrin juoksussa 22:nneksi ajalla 30.12,4 ja karsiutui 5 000 metrin juoksun alkuerissä ajalla 14.14,0. Maastojuoksun MM-kilpailuja edeltäneessä kansainvälisessä maastojuoksumestaruuskilpailussa hän sijoittui viidenneksi vuonna 1956 ja yhdeksänneksi vuonna 1963. Lisäksi hän oli 23:s vuonna 1958, 17:s vuonna 1959, 13:s vuonna 1960, 41:s vuonna 1961, 39:s vuonna 1967 ja 37:s vuonna 1970. Vuonna 1956 Ranska voitti joukkuekilpailun.


title: Hamoud Ameur

text: Ameur voitti Ranskan mestaruuden 3 000 metrin estejuoksussa vuosina 1958–1959. Hän paransi estejuoksussa Ranskan ennätystä neljä kertaa. Heinäkuussa 1959 hän juoksi ennätysajat 9.04,0 ja 9.02,4. Elokuussa 1959 hän alitti ensimmäisenä ranskalaisena estejuoksijana yhdeksän minuutin rajan ajallaan 8.57,2. Syyskuussa 1961 hän paransi ennätyksen aikaan 8.55,4. Ennätys säilyi hänen nimissään seuraavan vuoden heinäkuuhun, jolloin Guy Texereau otti sen nimiinsä.


title: Hamoud Ameur

text: Seuratasolla Ameur edusti ESBS Les Mureaux'ta. Hän on pituudeltaan 171-senttinen ja painoi huippu-urheiluvuosinaan 59 kiloa.


title: João Pessoa

text: João Pessoa on Amerikan mantereen itäisin kaupunki, ja Brasilian Paraíban osavaltion pääkaupunki. Pinta-alaltaan vuonna 1585 perustettu kaupunki on noin 210 neliökilometriä, ja vuonna 2007 kaupungissa oli lähes 675 000 asukasta.


title: João Pessoa

text: Kaupungin rajojen sisäpuolella on seitsemän neliökilometriä metsää, minkä vuoksi se on luokiteltu maailman toiseksi vihreimmäksi kaupungiksi, jääden toiseksi ainoastaan Pariisille.


title: Johan Fredrik Eek

text: Johan Fredrik Eek (15. heinäkuuta 1758 Rauma – 3. tammikuuta 1820 Tukholma) oli ruotsalainen eversti ja sotakirjailija. Eek aikoi ryhtyä virkamieheksi ja opiskeli Turussa. Hän kuitenkin päätyi Henkirakuunarykmenttiin korpraaliksi. Sittemmin hän sai siirron Porin rykmenttiin, jonka kapteenina hän otti osaa an kuuluneisiin Porrassalmen ja Haminan taisteluihin. Eek allekirjoitti myös kuningas Kustaa III:tta vastaan tarkoitetun Anjalan liittokirjan. Eek ylennettiin sotaa seuranneena rauhanaikana majuriksi. Hän johti porilaisjoukkojaan pitkän ajanjakson. Vuonna 1807 hän joutui lähtemään puolustamaan Pommerissa sijaitsevaa Stralsundia, joka tuohon aikaan kuului Ruotsille.


title: Johan Fredrik Eek

text: Vuosina 1808–1809 käydyssä Suomen sodassa Eek onnistuneesti otti yhteen venäläisten kanssa kaikissa taisteluissa, joihin Ruotsin pääarmeija otti osaa. Miehistö ihailikin Eekiä. 14. heinäkuuta käydyssä Lapuan taistelussa ruotsalaisjoukot Eekin johtamina tekivät venäläisten asemiin rynnäkön. Sittemmin Eek ajautui riitaan kenraali Carl Johan Adlercreutzin sekä upseerien kanssa suunniteltuaan Keski-Suomessa sissisotaa. Eekillä ei ollut taitoa johtaa suuria sotatoimia. Hän oli lisäksi kunnianarka. Näitä kahtaa seikkaa pidetään myös syinä erimielisyyksiin. Eek sairastui syksyllä 1808 ja parantui ja palasi vasta maaliskuun lopulla 1809 kotiseudulleen. Kun Haminan rauha 17. syyskuuta 1809 solmittiin ja Suomi luovutettiin Venäjälle, muutti Eek Ruotsiin. Venäläiset olivat Suomen sodan aikana kiduttaneet hänen kuuromykkää veljeään sekä ryöstäneet Eekin talon.


title: Johan Fredrik Eek

text: Eekillä oli vaikeuksia saada uutta työtä Ruotsiin saavuttuaan. Syynä tähän oli se, että häntä syytettiin kenraali Carl Johan Adlercreutzin vastaisen kirjasen tekijäksi. Vuonna 1813 Eek sai everstinarvon. Hän otti osaa Norjaa vastaan käytyyn sotaan Jämtlandin rykmentin päällikkönä. Eek köyhtyi koko ajan ja joutui luopumaan kodistaankin. Syy tähän oli se, että hän oli ollut viratta vuosia Ruotsiin tultuaan. Myös everstinviran myyjälle piti maksaa suuri korvaus. Eek erosi valtion palveluksesta ja ajautui konkurssiin, sillä Ruotsin kuningas ei ollut suostunut laina- tai palkankorotusvaatimuksiin. Perimätiedon mukaan Eek toimi tämän jälkeen Tukholmassa kantajana tai halonhakkaajana.


title: Johan Fredrik Eek

text: Eek teki myös omaelämäkertansa, josta käyvät ilmi riidanhalu, ylpeys sekä kunnianarkuus. Muun muassa Johan Ludvig Runebergin tuotanto on saanut vaikutteita tästä teoksesta sekä muista Eekin kirjoittamista papereista.


title: Johan Fredrik Eek

text: Johan Fredrik Eekin vanhemmat olivat Anna Sophia Jerlström ja hovioikeudenneuvos Johan Eek.


title: Johan Fredrik Eek

text: Eek meni vuonna 1781 naimisiin vapaaherratar Sofia Christina von Dübenin kanssa ja sai tämän kanssa kolme lasta: Sofia Kristina (1782–1852), Ulrika Wilhelmina (1786–1826) ja Johanna Fredrika (1788–1844).


title: Julien Soucours

text: Julien Soucours (s. 7. kesäkuuta 1926) on entinen ranskalainen este- ja maastojuoksija.


title: Julien Soucours

text: Soucours sijoittui maastojuoksun MM-kilpailuja edeltäneessä kansainvälisessä maastojuoksumestaruuskilpailussa kuudenneksi vuonna 1952. Kilpailun voitti hänen maanmiehensä Alain Mimoun ja Ranska voitti joukkuekilpailun.


title: Julien Soucours

text: Soucours voitti Ranskan mestaruuden 3 000 metrin estejuoksussa vuosina 1955–1956. Hän paransi estejuoksussa Ranskan ennätystä kolme kertaa ja sivusi sitä kerran. Elokuussa 1955 hän juoksi ennätysajat 9.16,0 Bukarestissa ja 9.07,8 Prahassa. Syyskuussa 1956 hän ensin Varsovassa sivusi ennätystään ja juoksi kolme päivää myöhemmin Lontoossa uuden ennätyksen 9.04,2. Ennätyksen vei häneltä Hamoud Ameur heinäkuussa 1959.


title: Julien Soucours

text: Seuratasolla Julien Soucours edusti ESBS Les Mureaux'ta. Hän on pituudeltaan 164-senttinen ja painoi huippu-urheiluvuosinaan 55 kiloa.


title: Seversky P-35

text: Seversky P-35 oli yksi ensimmäisistä kokometallirakenteisista yksitasoisista hävittäjäkoneista, joissa oli sisään vedettävä laskuteline ja jossa oli sovellettu laajasti kuorirakennetekniikkaa. Koneen kehitti Seversky Aircraft Corporation pääsuunnittelijanaan Alexander Kartveli. Seversky Aircraft Corporation vaihtoi nimensä vuonna 1939 Republic Aviation Corporationiksi.


title: Seversky P-35

text: Seversky Aircraft Corporationin ensimmäinen hävittäjäkone oli Alexander Kartvelin suunnittelema kaksipaikkainen kiinteällä laskutelineellä varustettu hävittäjäkone tunnuksella SEV-2XP. Kone lensi ensilentonsa keväällä 1935, mutta se vaurioitui 18. kesäkuuta 1935. Kone rakennettiin uudelleen yksipaikkaiseksi hävittäjäkoneeksi SEV-1XP ja varustettiin sisään vedettävällä laskutelineellä.


title: Seversky P-35

text: SEV-1XP osallistui Yhdysvaltain armeijan ilmavoimien evaluointiin maaliskuussa 1936 ja tuli valituksi 16. kesäkuuta 1936. Seversky sai 77 koneen tilauksen vaihtaen sarjatuotantoversiolle tunnuksen AP-1. Tilaus vahvistettiin vuoden 1937 alussa ja kone sai Yhdysvaltain armeijan ilmavoimien tunnuksen P-35. Ensimmäiset koneet ehtivät palvelukseen vielä vuonna 1937, mutta 76. sarjakone toimitettiin vasta elokuussa 1938. Sarjan viimeisestä eli 77. koneesta tehtiin XP-41.


title: Seversky P-35

text: Seversky kehitti AP-1:tä eteenpäin. AP-2:ssa oli tehokkaampi moottori, uudelleensuunniteltu siiven keskiosa keskellepäin kääntyvine laskutelineineen. Seuraavan Yhdysvaltain armeijan ilmavoimien evaluoinnin voitti kuitenkin Curtiss Hawk syyskuussa 1937. AP-2:n osista kehitettiin AP-7, joka lensi alkuvuodesta 1938. Moottoritehoa oli jälleen nostettu, mutta siipi taakse kääntyvine laskutelineineen oli peräisin AP-1:stä. Prototyyppi ei saavuttanut menestystä ja se myytiin Ecuadoriin.


title: Seversky P-35

text:
AP-2:n pohjalta suunniteltiin myös AP-4, joka oli suunniteltu hävittäjäksi toimimaan korkealla. Koneessa oli turboahtimella varustettu 1200 hv:n Pratt&Whitney Twin Wasp R-1830-SC2G -moottori ja ohjaamon taakse asennetun turboahtimen vuoksi pidennetty takarunko. Kone osallistui Yhdysvaltain armeijan ilmavoimien testeihin helmi-maaliskuussa 1939, joskin syttyi ilmassa tuleen 22. maaliskuuta 1939. Ilmavoimat tilasi kuitenkin 13 evaluointikonetta tunnuksella YP-43; koneesta syntyi myöhemmin Republic P-43 Lancer.
AP-7:n pohjalta suunniteltiin AP-9, jossa oli AP-7:n siipirakenne taakse kääntyvine laskutelineineen mutta 1050 hv:n Pratt&Whitney Twin Wasp R-1830-SC3-G. Kone valmistui vuonna 1939 ja sitä tarjottiin Yhdysvaltain armeijan ilmavoimille, joka kuitenkin piti enemmän turboahdetulla moottorilla varustetusta AP-4:stä. Kone myytiin Ecuadoriin. Samaan evaluointiin AP-4:n ja AP-9:n kanssa vuonna 1939 osallistui myös XP-41, jossa oli mekaanisella kaksivaiheisella ahtimella varustettu 1200 hv:n Pratt&Whitney Twin Wasp R-1830-19 -moottori. Koneen rakenne vastasi muutoin AP-4:ää.


title: Seversky P-35

text: Vientiä varten Seversky rakensi AP-1:n pohjalta vientiversion EP-1-68. Kone vastasi muutoin AP-1:tä mutta siinä oli AP-4:n tapaan pidempi takarunko. Moottorina oli 1050 hv:n Pratt&Whitney Twin Wasp R-1830-S1C1-G. Konetta esiteltiin muun muassa Ruotsissa huhtikuussa 1939 ja 29. kesäkuuta Ruotsi tilasi ilmavoimilleen aluksi 15 konetta tunnuksella EP-1-106 ja 11. lokakuuta toisena tilauksena 45 konetta. 5. tammikuuta 1940 tilattiin vielä 60 konetta. Prototyyppi EP-1-68 myytiin Ecuadoriin AP-7:n ja AP-9:n kanssa.


title: Seversky P-35

text: Ruotsi sai ensimmäisen ja toisen tilauksen 60 konetta kesällä 1940 ja ne otettiin Ruotsin ilmavoimien palveluskäyttöön tunnuksella J 9. Yhdysvaltain hallituksen asettama aseiden vientikielto astui voimaan 2. heinäkuuta 1940, jolloin Ruotsilta jäivät saamatta loput 60 EP-1-106-konetta. Ne otettiin Yhdysvaltain armeijan ilmavoimien käyttöön tunnuksella P-35A.


title: Seversky P-35

text: Yhtä aikaa AP-1:n kanssa Seversky rakensi kaksipaikkaisen version SEV-2PA. Koneen sai maakenttäversiona tunnuksella 2PA-L ja kellukeversiona tunnuksella 2PA-A. Euroopan vientiponnisteluja varten rakennettiin versio 2PA-202 (tai 2PA-BX), jossa oli 1100 hv Pratt&Whitney Twin Wasp R-1830-S3C -moottori. Japanin laivaston ilmavoimille tilattiin saattohävittäjiksi 20 konetta tunnuksella 2PA-B3. Koneet palvelivat tunnuksella A8V1 lähinnä tiedustelutehtävissä ja kaksi koneista luovutettiin Asahi Shimbun -sanomalehdelle. Ruotsin ilmavoimat tilasi 52 kappaletta 2PA-BX:ää syöksypommittajiksi, mutta se sai näistä vain kaksi ennen aseiden vientikiellon astumista voimaan. Loput koneet päätyivät Yhdysvaltain armeijan ilmavoimille, jotka käyttivät koneita harjoituskoneina tunnuksella AT-12 Guardsman. Näiden lisäksi yksi 2PA-L ja 2PA-A sekä valmistuslisenssi myytiin Neuvostoliitolle maaliskuussa 1938, mutta lisenssillä ei rakennettu yhtään konetta.


title: Seversky P-35

text: Capronin tytäryhtiön Reggianen väitetään kopioineen Seversky P-35:n. Kone – Reggiane Re.2000 – lensi ensilentonsa 24. toukokuuta 1939. Koneen muodosta ja päämitoista päätellen suunnittelijat ovat vähintään ottaneet vaikutteita P-35:stä. Moottorina koneessa oli 1040 hv:n Piaggio P.XI RC 40D. Konetta myytiin Ruotsiin 60 kpl ja Unkariin 70 kpl; Unkari hankki myös valmistuslisenssin ja rakensikin 203 kappaletta 930 hv:n Gnome-Rhone 14Kfs Mistral-Major -moottorilla varustettua konetta vuosina 1943–1944. Näiden lisäksi rakennettiin 17 konetta Italian ilmavoimille ja kahdeksan merivoimien ilmavoimille. Ruotsi sai ensimmäiset Reggianensa syyskuussa 1941 ja koneet palvelivat Ruotsin ilmavoimissa tunnuksella J 20 vuoteen 1945 saakka.


title: Seversky P-35

text: Seversky P-35 oli vanhentunut hävittäjäkoneena jo kun viimeisiä tuotantokappaleita otettiin vastaan elokuussa 1938. Kone vedettiin kuitenkin Yhdysvaltain armeijan ilmavoimien ensi linjan hävittäjän tehtävistä vasta vuonna 1941. Ruotsiin tarkoitetuista 60:stä Republic P-35A -koneesta, joista viimeinen valmistui 7. helmikuuta 1941, pääosa toimitettiin Filippiineille, jossa ne palvelivat operatiivisessa käytössä 8. joulukuuta 1941 – 3. tammikuuta 1942 (vain neljä viikkoa). Tämän jälkeen koneet siirrettiin toisarvoisiin tehtäviin ja koneiden tunnus muutettiin muotoon RP-35A, missä kirjain R korostaa rajoitettua käyttöä. Viimeinen lento Filippiineillä tehtiin 3. toukokuuta 1942, minkä jälkeen koneet siirrettiin opetusvälineiksi.


title: Seversky P-35

text: Seversky lähetti merikuljetuksessa ensimmäiset 20 konetta Ruotsiin tammikuussa 1940 ja pian perään kuusi konetta. Näistä 16 toimitettiin Trondheimin kautta Ruotsiin ennen Norjan-miehitystä ja neljä miehityksen jälkeen. Toisen lähetyksen kuusi konetta seikkailivat perille eri satamien kautta. Loput 34 konetta kuljetettiin kesällä 1940 Ison-Britannian, Petsamon ja Haaparannan kautta Ruotsiin.


title: Seversky P-35

text: J 9:t (EP-1-106/P-35A) palvelivat Ruotsin ilmavoimissa Barkarbyssä toimineessa laivueessa F 8. Sodan päättyessä jäljellä oli 51 konetta, joista osaa käytettiin tiedustelukoneena Nyköpingissä toimineessa laivueessa F 11, Uppsalassa toimineessa laivueessa F 20 ja Malmslätillä toimineessa laivueessa F 3. Viimeisiä seitsemää konetta käytettiin 27. syyskuuta 1952 saakka.


title: Seversky P-35

text: Seversky ei ollut vertailulistalla Suomen tehdessä hävittäjähankintoja vuosina 1936–1937, jolloin valituksi tuli Fokker D.XXI. Severskyn vientiponnistelut Eurooppaan olivat kuumimmillaan vasta vuonna 1939. Suomen ilmavoimille tarjottiin EP-1:tä keväällä 1939. Tällöin puolustusneuvosto piti välttämättömänä koneiden hankintaa. Seversky EP-1 esiintyy 25. toukokuuta 1939 päivätyssä vertailutaulukossa, jossa vertailtiin uuden Lentolaivue 28:n kalustoksi kaavailtuja konetyyppejä. Tämän vertailun lopputuloksena päätettiin 8. kesäkuuta 1939 tilata Valtion Lentokonetehtaalta kotimaisen hävittäjän – VL Myrsky – suunnittelu ja prototyyppi, 9. syyskuuta 1939 päätettiin tilata 50 Fokker D.XXI -hävittäjää Valtion Lentokonetehtaalta, 10. syyskuuta 1939 ostaa Seversky EP-1 hävittäjiä, valmistuslisenssi sekä raaka-aineet sekä lopulta 23. lokakuuta 1939 tilata 25 Fiat G.50 -hävittäjää Italiasta.


title: Seversky P-35

text: Marraskuussa 1939 Seversky tarjosi 66:ta EP-1:tä 5-9 kuukauden toimitusajalla Oslon kautta toimitettuna. Oy Grönblom tarjosi 50 konetta Lontoon ja Helsingin kautta kuljetettuna touko-syyskuussa 1940 ja vielä erään tykistöupseerin vaimo välitti 70 koneen tarjouksen. Ruotsi oli kuitenkin ollut nopeampi ja saanut Severskyn tuotantokapasiteetin. Koska Ruotsikin sai ensimmäisen koneensa vasta huhtikuussa 1940, on perusteltua väittää, että Suomi ei olisi onnistunut saamaan koneita millään keinolla talvisotaan.Vapaasti kantava alataso. Metallirakenteinen ja -pintainen. Taakse ja osittain siiven sisään kääntyvä laskuteline (eräissä malleissa sisäänpäin kääntyvä laskuteline).


title: Theódoros Papaloukás

text: Theódoros ”Thodorís” ”Theo” Papaloukás (, s. 8. maaliskuuta 1977 Ateena) on kreikkalainen kilpauransa päättänyt koripalloilija.


title: Theódoros Papaloukás

text: Papaloukás aloitti koripallon Ethnikos Ellenorosonin juniorijoukkueissa. Kaudeksi 1995–1996 hän siirtyi toisella sarjatasolla pelanneeseen Abelokipin joukkueeseen, jossa hän pelasi kaksi kautta. Vuonna 1997 Papaloukás siirtyi Dafnin joukkueeseen ja edusti seuraa kahden kauden ajan. Kaudet 1999–2001 Papaloukás pelasi Panioniosissa ja vuonna 2001 hän siirtyi suurseura Olympiakosiin. Ainoastaan yhden kauden jälkeen Papaloukás siirtyi TsSKA Moskovaan, jossa hän pelasi kuusi kautta. Tänä aikana hän voitti kaksi Euroliiga-mestaruutta sekä kuusi Venäjän mestaruutta. Vuonna 2006 hänet valittiin ksi. Lisäksi Papaloukás valittiin vuonna 2007 Euroliigan arvokkaimmaksi pelaajaksi. Vuonna 2008 hän teki paluun Olympiakosiin kolmivuotisella sopimuksella. Papaloukás siirtyi israelilaiseen Maccabi Tel Aviviin kesällä 2011.


title: André Lecat

text: André Lecat (s. 2. maaliskuuta 1920) on entinen ranskalainen este- ja maastojuoksija.


title: André Lecat

text: Lecat sijoittui maastojuoksun MM-kilpailuja edeltäneessä kansainvälisessä maastojuoksumestaruuskilpailussa 15:nneksi vuonna 1953 ja 12:nneksi vuonna 1954. Molemmilla kerroilla Ranska sijoittui joukkuekilpailussa toiseksi.


title: André Lecat

text: Lecat voitti Ranskan mestaruuden 3 000 metrin estejuoksussa vuonna 1951. Hän juoksi syyskuussa 1954 estejuoksun ensimmäiset viralliset Ranskan ennätykset 9.20,4 ja 9.17,2. Jälkimmäisen ennätyksen rikkoi Julien Soucours seuraavan vuoden elokuussa. Uransa nopeimman estejuoksun Lecat suoritti vuonna 1951 juostessaan ajan 9.11,0, mutta tuolloin ei vielä noteerattu virallisia ennätyksiä.


title: André Lecat

text: Seuratasolla André Lecat edusti US Marquettea.


title: Harhakuva.org

text: Harhakuva.org oli Iikka Koistisen syyskuussa 2005 perustama internetgalleria, joka esitteli taiteen harrastajien teoksia. Sivusto keskittyi valokuvaukseen, mutta nähtävillä oli myös muuta kuvataidetta, musiikkia sekä kaunokirjallisuutta.


title: Harhakuva.org

text: Taideyhteisön tavoitteena oli taiteilijana kehittyminen kritiikin kautta, minkä mahdollisti toisten teosten kommentointiominaisuus. Harhakuva.org antoi käyttäjilleen mahdollisuuden esitellä vapaasti teoksiaan internetissä sekä tulla näin tunnetummiksi taiteen saralla. Toisaalta kykyjen ja kuvittajien etsijät löysivät sivustolta alan ammattilaisia.


title: Harhakuva.org

text: Vuoden 2009 alussa Harhakuva.orgissa oli jäseniä 11 000 ja töitä esillä noin 53 000. Sivusto suljettiin lopullisesti maaliskuussa 2016.


title: Fairey Fulmar

text: Fairey Fulmar on Britannian Kuninkaallisen laivaston tukialushävittäjä, jota Fleet Air Arm käytti toisessa maailmansodassa. Konetta valmistettiin Fairey Aviation Companyn Stockportin tehtaalla tammikuusta 1940 joulukuuhun 1942.


15. Waffen-SS-divisioona (1. latvialainen) () oli Waffen-SS:n yksikkö, joka koottiin etnisistä latvialaisista.


title: 15. Waffen-SS-divisioona (1. latvialainen)

text: Saksan miehitettyä Baltian kesällä 1941 Reichskommissariat Ostlandissa koottiin partisaaneja vastaan toimivia yksikköjä. Heinrich Himmler perusti elokuussa 1942 balttilaiset legioonat, mukaan lukien Lettische SS-Freiwilligen-Legionin, joka nimettiin 22. lokakuuta 1943 15. latvialaiseksi SS-vapaaehtoisdivisioonaksi ().


text: Vahvuuden kasvattamiseksi Reichskommissariat Ostlandissa määrättiin asevelvollisuus aluksi 1915–1924 syntyneille ja 1943 1904–1914 syntyneille ja 1944 1925–1926 syntyneille. Asevelvolliset muodostivat 15th Waffen-Grenadierdivision der SS:n vuonna 1944 Neuvostoliiton vastahyökkäyksen aikana.


text: Divisioona kärsi menetyksiä itärintaman romahtaessa ja sen taistelutahto heikkeni Neuvostoliiton vallattua takaisin Latvian. Divisioona taisteli myöhemmin Pommerissa Die Pommernstellungin puolustuslinjalla. Selviytynyt pataljoona taisteli vielä Berliinin taistelussa 1945 ja osa joukoista antautui amerikkalaisille Güterglückissa lähellä Elbeä.


text: Divisioonankomentajina olivat


title: Lapväärtin vaakuna

text: Lapväärtin vaakuna on saanut aiheensa viljelyksistä Lapväärtinjoen rantamaisemissa, joihin viitataan vaakunan lyhteellä ja aaltokorolla.


title: Lapväärtin vaakuna

text: Vaakunan on suunnitellut Gustaf von Numers, ja se vahvistettiin käyttöön 25. marraskuuta 1960. Vaakunan selitys on ”punaisessa kentässä kultainen lyhde ja hopeinen, aaltokoroinen tyviö, jossa punainen, aaltokoroinen hirsi”. Vaakuna muuttui epäviralliseksi kotiseutuvaakunaksi 1973, kun Lapväärtin kunta liittyi osaksi Kristiinankaupunkia.


19. Waffen-SS-divisioona (2. latvialainen) () oli toinen latvialaisten muodostama Waffen-SS:n yhtymä toisessa maailmansodassa.


title: 19. Waffen-SS-divisioona (2. latvialainen)

text: Divisioona muodostettiin 7. tammikuuta 1944 pohjoisen armeijaryhmän selustassa 2. motorisoidusta SS-jalkaväkiprikaatista, johon liitettiin 42. Waffen-SS krenatöörirykmentti (1. latvialainen) ja 43. Waffen-SS krenatöörirykmentti (2. latvialainen) täydennykseksi kolmanneksi rykmentiksi 44. krenatöörirykmentti (6. latvialainen). Divisioona saavutti täyden vahvuuden.


text: Divisioona osallistui taisteluihin armeijaryhmän vetäytyessä Leningradista Baltian läpi länteen. Se motitettiin Kuurinmaan mottiin, jossa se kävi kuusi kovaa taistelua. Divisioona antautui puna-armeijalle sodan lopussa 8. toukokuuta 1945. Puna-armeija teloitti antautuneet latvialaiset.


text: Divisioonankomentajina olivat:


title: Adolphe Delessert

text: Adolphe Delessert (k. 1849 tai 1843) oli ranskalainen tutkimusmatkailija ja lintutieteilijä.


title: Adolphe Delessert

text: Delessert tutki Intian linnustoa ja löysi Niligirivuorilta uuden lintulajin, naamionaurutimalin ("Garrulax delesserti"), jonka Thomas C. Jerdon myöhemmin nimesi Delessertin kunniaksi. Delessert teki viisi vuotta kestäneen matkan, joka alkoi 24. huhtikuuta 1834 Nantesistaja kävi muun muassa Mauritiuksella, Réunionilla, Penangissa, Pondicherryssä, Malakan niemimaalla, Singaporessa, Jaavalla ja Madrasissa. Hän palasi matkalta 30. huhtikuuta 1839. Delessertin setä Benjamin Delessert oli rikas teollisuusmies, joka ilmeisesti kustansi matkan. Delessert keräsi matkalta mittavan kokoelman erilaisia eläimiä, kasveja ja mineraaleja.


title: Adolphe Delessert

text: Vuonna 1843 Delessert julkaisi matkakertomuksen Intiasta "Souvenirs d'un Voyage dans l'Inde exécuté de 1834 à 1839" (Pariisi: Fortin, Masson and Langlise et Leclercq). Teos käsittää 35 kuvataulua, joista kahdeksan V. Dollet'in maisemallista litografiaa ja 27 eläinaiheista kaiverrusta, joista useimmat tehnyt J.G. Prêtre ja kolmea taulua lukuun ottamatta värittänyt Gérard.


title: Adolphe Delessert

text: Delessert nimesi linnuista keltapriinian ("Prinia flaviventris") 1840.


title: Gymnothorax melatremus

text: Gymnothorax melatremus on pienikokoinen mureenalaji.


title: Gymnothorax melatremus

text: Gymnothorax melatremus jää noin 25 cm pitkäksi. Se on väriltään likaisen kullankeltainen, silmissä on musta keskus ja valkoinen reuna.


title: Gymnothorax melatremus

text: Gymnothorax melatremus on kotoisin indopasifiselta merialueelta. Sen levinneisyysalue ulottuu Itä-Afrikasta Marquesas-saarille ja sieltä Havaijille ja Australiaan. Se elää koralliriuttojen merenpuoleisten rinteiden koloissa tyrskyvyöhykkeen alapuolella aina 26 metrin syvyyteen asti.


title: Gymnothorax melatremus

text: Gymnothorax melatremus on lihansyöjä. Akvaariossa se huolii pakastettua ruokaa, eikä yleensä yritä saalistaa asuinkumppaneitaan.


title: Johan Adolf Grönhagen

text: Johan Adolf Grönhagen (1753—1826) oli ruotsalainen majuri ja myöhemmin everstiluutnantti. Hän osallistui muun muassa vuosina 1808–1809 käytyyn Suomen sotaan. Hänet on mainittu "Vänrikki Stoolin tarinoissa" runossa "Döbeln Juuttaalla". On kuitenkin osoitettu, ettei hän osallistunut taisteluun, mutta sen sijaan hän osallistui taisteluun Lapualla.


title: Johan Adolf Grönhagen

text: Johan Adolf Grönhagenin isä oli kapteeni Fredrik Grönhagen (1698–1770).


title: Adarnase I

text: Adarnase I () tai Adrnerse () oli Iberian (eli Georgian itäosan Kartlin) ruhtinas Khosroiani-dynastiasta vuosina 627–637/642.


title: Adarnase I

text:
Adarnase oli Iberian viimeisen kuninkaan Bakur III:n poika ja Kakhetin herttua (eristavi). Vuonna 627 hän auttoi Bysantin ja kasaarien armeijaa Tbilisin piirityksessä, joten Bysantin keisari Herakleios teki hänestä Iberian hallitsijan teloitettuaan sassanideja kannattaneen Stepanoz I:n. Joskus vuosien 637 ja 642 välillä (eli al-Qādisiyyahin taistelun jälkeen ja ennen Nihawāndin taistelua) hän liitti joukkonsa yhteen Albanian prinssi Džavanširin kanssa ja hyökkäsi Iranin varuskuntiin Albaniassa.
600-luvun historioitsija Movses Kaghankatvatsin mukaan Adarnasella oli kolme bysanttilaista arvonimeä. Taidehistorioitsija Vakhtang Džobadzen mukaan hän oli sama henkilö kuin kunniakonsuli Adarnase (Adrnerse hypatos), joka mainitaan kaiverruksessa Džvarin luostarissa Mtskhetassa. Cyril Toumanoff kuitenkin väittää, että kaiverruksen Adrnerse tarkoittaa 600-luvun lopussa hallinnutta Adarnase II:ta. Hänen muut arvonimensä olivat todennäköisesti patricius ja mahdollisesti stratelates.


title: Brad Stuart

text: Bradley William "Brad" Stuart (s. 6. marraskuuta 1979 Rocky Mountain House, Alberta) on kanadalainen jääkiekkoilija, jonka pelaajaoikeudet omistaa NHL-seura Colorado Avalanche. Isokokoinen Stuart on pelipaikaltaan puolustaja.


title: Brad Stuart

text: Stuart pelasi junioriuransa melkein kokonaan WHL:n Regina Patsissa, lukuun ottamatta kauden 1998–1999 loppuosaa jonka hän pelasi Calgary Hitmenissä. Hän oli junioriaikoina yksi liigan parhaista pelaajista, joten oli luonnollista että hänet varattiin pienellä numerolla. San Jose Sharks varasi hänet nimittäin kolmantena pelaajana.


title: Brad Stuart

text: Stuart siirtyi NHL:ään kausi varauksensa jälkeen. Hän pelasi hyvän tulokaskauden, joka huomioitiin kauden päätyttyä Calder Trophy -äänestyksen toisella sijalla sekä paikkana NHL:n tulokkaiden tähdistöjoukkueessa.


title: Brad Stuart

text: Vaikka Stuart esitti tasaisia otteita pisteiden valossa San Josessa, hänet treidattiin suuressa kaupassa marraskuussa 2005 Boston Bruinsiin yhdessä Marco Sturmin ja Wayne Primeaun kanssa. Toiseen suuntaan matkasi Joe Thornton. Ensimmäisellä kaudellaan Bostonissa Stuart teki uuden piste-ennätyksensä, 43.


title: Brad Stuart

text: Tammikuussa 2007 oli jälleen Stuartin aika vaihtaa seuraa. Mies matkasi Calgary Flamesiin, jälleen Wayne Primeaun kanssa. Vaihdossa Calgary antoi Chuck Kobasewin ja Andrew Ferencen.


title: Brad Stuart

text: Stuartin sopimus loppui kevääseen 2007, joten hän oli vapaa pelaaja. Stuart kirjoitti kesällä yksivuotisen, 3,5 miljoonan dollarin sopimuksen Los Angeles Kingsin kanssa. Hän teki Kingsissä melkein samanlaiset tehopisteet kuin edelliskautenaan, mutta hän teki jäähyminuuteissa uuden ennätyksensä – 67 minuuttia.


title: Brad Stuart

text: Stuartin aika Los Angelesissa loppui vajaaseen kauteen, kun hänet treidattiin siirtotakarajalla 2008 Detroit Red Wingsiin. Stuart voitti kesäkuun 2008 alussa Red Wingsissä uransa ensimmäisen Stanley Cupin.


title: Brad Stuart

text: Kesällä 2008 Stuart oli jälleen vapaa pelaaja, mutta hän päätti jatkaa uraansa Red Wingsissä tehden neljän kauden sopimuksen joka oli arvoltaan 15 miljoonaa dollaria. Ennen vapautumista vapaaksi pelaajaksiksi kesällä 2012 Red Wings myi miehen oikeudet San Jose Sharksiin.


title: Associação Atlética Ponte Preta

text: Associação Atlética Ponte Preta on brasilialainen jalkapallojoukkue Campinasin kaupungista. Seura on perustettu 1900.


title: Raiden 18

text: Raiden 18 on Hiromu Arakawan piirtämä manga, jonka hän on piirtänyt pitäessään taukoa suosituimman mangansa, Fullmetal Alchemistin tekemisestä. Teoksen julkaisija on Shogakukan. Tyyliltään Raiden 18 on shōnen- eli poikien mangaa. Se ilmestyi vuosina 2005-2006.


title: Karlheinz Lemken

text:
Karlheinz Lemken (s.1946, Oberhausen, Saksa) on saksalainen näyttelijä. Hänet tunnetaan tv-sarjoista "Etsivä Lea Sommer", "Kahden keikka", "Tatort" ja Derrick.
Hänen tyttärensä on näyttelijä Julia Dahmen.


title: Nooan saari

text: Nooan saari on vuosina 1997–1999 tehty lasten animaatiosarja. Sarjan luojien aiempaa tuotantoa on muun muassa Kaukametsän pakolaiset. Nooan saari esitti ensimmäisen kerran Suomessa YLE TV2, ja se on näytetty myöhemmin vuonna 2005 YLE FST:llä ruotsiksi tekstitettynä. Sarjan ovat ohjanneet Philippe Leclerc ja Alan Simpson ja käsikirjoittanut Elphin Lloyd-Jones ja John M. Mills.


title: Nooan saari

text:
Sarja kertoo meressä kelluvalle saarelle pelastautuneista eläimistä. Saari irtosi mantereesta, siellä sijaitsevan tulivuoren kraateerin pudonneen meteoriitin vaikutuksesta. Saaren ensimmäisiä asukkaita ovat jääkarhu Nooa sekä jään sisästä sulaneet mammutit Salome ja Papparainen. Eräänä päivänä saaren läheltä kulkee laiva täynnä suljetun eläintarhan eläimiä. Laiva uppoaa myrskyssä, mutta suurin osa sen eläimistä pääsee turvaan saarelle. Saaren avulla eläimet pyrkivät etsimään turvapaikakseen Timanttimaaksi kutsuttua saarta, jonka olemassaolosta ihmiset eivät tiedä.
Sarjan suomenkielisen version ohjasi Irja Hämäläinen ja suomensi Maija Rantanen.


title: Räjähdeansa

text: Räjähdeansa on yleisimmin sodassa käytetty ase, jonka laukeamisesta seuraa ansaan asetetun räjähteen räjähtäminen. Ansa toimii samalla tavoin kuin miina, ja se asetetaan huomaamattomasti esimerkiksi tien tai oven lähettyville. Ansaan kuuluu voimakas räjähde, esimerkiksi tavanomainen tykistökranaatti jonka on määrä räjähtää ansan lauetessa. Ansan tarkoitus on tuhota useimmiten vihollisen henkilöstöä tai ajoneuvoja, jotka laukaisevat ansan läheisyydestä tai kosketuksesta. Ansan laukaisukeinoja on useita. Ansa voi laueta esimerkiksi kun vihollinen avaa ansoitetun oven tai koskee ansasta lähtevään ansalankaan.


title: Waldemar de Brito

text: Waldemar de Brito (17. maaliskuuta 1913 São Paulo, Brasilia – 21. helmikuuta 1979 São Paulo, Brasilia) oli brasilialainen jalkapalloilija. Hän pelasi Brasilian jalkapallomaajoukkueessa 18 ottelua tehden niissä 18 maalia. Hän oli myös yksi pelaaja Vuoden 1934 MM-kisojen joukkueessa. Parhaiten hänet kuitenkin tunnetaan Pelén "löytäjänä" ja managerina. Hänen isoveljensä Petronilho de Brito pelasi myös Brasilian jalkapallomaajoukkueessa.


title: Elsa Morante

text: Elsa Morante (18. elokuuta 1912 Rooma, Italia – 25. marraskuuta 1985 Rooma) oli italialainen kirjailija, jonka tunnetuin teos on "La storia".


title: Elsa Morante

text: Moranten puoliso oli kirjailija Alberto Moravia vuoteen 1961, jolloin he erosivat.


title: Hajógyárisaari

text: Hajógyárisaari () eli Óbudansaari on Tonavan saari, joka sijaitsee Óbudassa, Budapestin III osa-alueella. Saari on noin kilometrin levyinen ja viisi kilometriä pitkä, ja sen pinta-ala on 108 hehtaaria. Se oli alun perin tulville altis ranta-alue, joka erotettiin kanavalla mantereesta ja jota vahvistettiin läjittämällä kanavan kaivuumaat tulvien torjumiseksi. Saarella on säilynyt mosaiikkeja ja muita jäänteitä palatsista ajalta, jolloin saaren lähellä oli roomalainen Aquincum, Ala-Pannonian pääkaupunki.


title: Hajógyárisaari

text: Saarella järjestetään joka kesä Sziget () -niminen rock-festivaali. Vuonna 2008 festivaalissa oli yli 300 000 kävijää.


title: Hajógyárisaari

text: Saarelle on suunniteltu myös suurta viihdekeskusta, johon tulisi hotelli, kasino, urheiluhalli ja konferenssikeskus.


title: Edgardo Moltoni

text: Edgardo Moltoni (5. kesäkuuta 1896 Oneglia, Italia – 12. tammikuuta 1980 Milano) oli italialainen lintutieteilijä.


title: Edgardo Moltoni

text: Moltoni väitteli tohtoriksi Torinon yliopistossa 1920. Pian tämän jälkeen hän pääsi assistentiksi ensin Sassarin ja sitten Cagliarin yliopistoon. 1922 hän sai apulaisprofessorin viran Milanon luonnonhistoriallisesta museosta. Hänen vastuulleen tuli kreivi Ercole Turatin (1829–1881) laaja lintukokoelma, joka oli tullut Milanon kaupungin omistukseen vuonna 1884 ja johon oli myöhemmin lahjoitettu myös Turatin lintutieteellinen kirjasto.


title: Edgardo Moltoni

text: Moltoni järjesti tieteellisiä tutkimusretkiä sekä Italiaan että Italian siirtomaihin Afrikassa. Museon kokoelmat tuhoutuivat osittain lentopommituksessa 1943. Yhdessä johtaja B. Parisin kanssa Moltoni korjautti ja entisöi museon ja hankki uusia näytteitä kokoelmiin. Vuonna 1952 hänestä tuli museon johtaja. Jäätyään eläkkeelle 1962 Moltoni jatkoi tutkimustyötä. Hän perehtyi erityisesti Italian rannikon pienten saarten linnustoon. Hän julkaisi "Rivista Italiana di ornitologiaa" sen toisesta osasta lähtien vuodesta 1933. Hän kirjoitti noin 450 tieteellistä artikkelia.


title: Edgardo Moltoni

text: Moltoni nimesi linnuista etiopiannaakan ("Zavattariornis stresemanni") vuonna 1938.


title: Ranskan taide

text: Ranskan taide, sekä kuvataide että arkkitehtuuri, on ollut eri aikoina länsimaisen taiteen keskiössä. Etenkin 1800-luvulla Ranskasta tuli paljon merkittäviä kuvataiteilijoita, kuten impressionismin perustaja Claude Monet, Paul Cézanne, Paul Gauguin, realistisen maalaustaiteen pioneeri Gustave Courbet ja Edgar Degas. 1900-luvun Ranskaan muutti paljon modernisteja, kuten Wassily Kandinsky ja Marc Chagall sekä Pablo Picasso Espanjasta. Maan oma tärkeä modernisti oli Georges Braque.


title: Ranskan taide

text: Ranskalaisista kuvanveistäjistä tärkeimpiä lienee Euroopan kuvanveistoon pitkään vaikuttanut Auguste Rodin ja valokuvataiteilijoista Henri Cartier-Bresson.


title: Ranskan taide

text: Ranskan taidehistoria alkaa Dordognessa sijaitsevista Lascaux’n luolamaalauksista. Ne ovat peräisin vanhemmalta kivikaudelta noin 15 000 vuotta sitten. Maalauksilla oli todennäköisesti maagisia tehtäviä. Hyvin luonnonmukaiset maalaukset esittivät eläimiä, kuten hevosia ja visenttejä, ja niitä voidaan edelleen pitää ylittämättöminä liiketutkielmina.